text:
मिथिला पर बम हमला
नया संघीय नेपालमें मिथिला राज्य लेल अहिंसात्मक सत्याग्रहरूपी माँग संग धरना पर बैसल मिथिला राज्य संघर्ष समिति - जनकपुर के रामानन्द चौक पर बम द्वारा हमला कैल गेल। एहिमें घटनास्थल पर चारि गोटा निर्दोष सत्याग्रही के मृत्यु भऽ गेल जखन कि लगभग २४ आदमी घायल भऽ गेलाह। नेपाल में कोनो आन्दोलनमें भाग लेनिहार पर एतेक शक्तिशाली बम के प्रयोग आ सेहो सुनियोजित ढंग सऽ होयब अनबुझ रहस्य के तरफ तऽ इशारा करिते अछि संगे मिथिला के पहचान पर एहेन जबरदस्त चोट करब उग्रवादी तत्त्वके अपराधिक मनोवृत्तिके सेहो उजागर करैत अछि। मिथिलाके इतिहासमें शायद ई पहिल दुर्भाग्यपूर्ण बमकाण्ड केर घटना थीक। विगत किछु दिन सँ मिथिला राज्य संघर्ष समिति अपन माँग मिथिला राज्य के निर्माण प्रति नेपाल सरकार के ध्यानाकर्षण हेतु चरणबद्ध रूपमें करैत आबि रहल छल। ठीक जानकी नवमी एहेन पुनीत अवसर पर जनकपुरके पावन धाम के एहेन निन्दनीय घटना सऽ अपवित्रता केर कलंक लगायल गेल। समूचा मिथिलांचल के लोक नेपाल, भारत के संग विश्वके अनेको कोणमें रहनिहार के स्तब्ध कय देलक।
विगत किछु वर्षमें नेपाल सऽ राजतंत्रके खात्मा भेला उपरान्त नया संविधान बनबाक क्रम जारी अछि आ आब मुश्किल सऽ किछु दिन मात्र बाकी अछि जखन नेपाल के संविधान के घोषणा करब अनिवार्य अछि। नेपाल के सर्वोच्च अदालत एक अन्तिम तारीख जेठ १४ गते तक बनाबय लेल संविधान सभाके निर्देशन देने अछि। एहि अन्तिम तारीखके घोषणा भेला उपरान्त वर्तमानमें एहिठाम समस्त जनमानस अपन-अपन जातीय, क्षेत्रीय, सांस्कृतिक, भाषिक व अन्य पहचान के संविधानमें स्थान दियेबाक लेल व्यग्र अछि। एहेन कोनो दिन नहि जे कतहु बन्दी नहि होइ, हड़ताल नहि होइ वा कोनो प्रकार के माँग जनता अपन तरीका सँ सरकार के समक्ष प्रस्तुत नहि करैत हो। राजनीतिक दल सभ सेहो आपसी सहमति लेल जी-तोड़ प्रयास कय रहल अछि। जखन कि मिथिला प्रति सभके हृदयमें सम्मान छैक, लेकिन मधेस के राजनीति आ समग्र मधेस एक प्रदेश के माँग जाहिपर पहिले बेर एतेक रास सभासद चुनाव जीतिके संविधान सभा पहुँचल अछि, एहि सभ सँ मिथिला प्रति उदासीनता स्पष्ट रूपमें देखल जा रहल अछि। जे माओवादी पार्टी अपन चुनावी घोषणापत्र में संघीय नेपालमें मिथिला राज्य के सम्मानपूर्वक गठन करब कहने छलैक तेकर किछुवे दिन पूर्व एक नया प्रस्तावना राज्य-पुनर्गठन आयोग समक्ष रखलक जाहिमे मिथिला के नामोनिशान तक नहि देखेलक आ एक नया नाम मधेस विराट प्रदेश के चर्चा कयलक जाहि सँ मिथिलाके लोकमें उद्वेलन भेलैक आ तदोपरान्त मिथिला राज्य संघर्ष समिति अपन शान्तिपूर्ण आन्दोलन विभिन्न चरणमें करैत आबि रहल छल आ वर्तमानमें सेहो निरंतरता पौने छैक। मिथिला लेल मधेसवादी दल के द्वैत चरित्र सेहो देखयमें अबैत छैक। नेपाल के गणतंत्र घोषित होइते उत्पीड़ित पक्ष सभ के दबल आवाज उखड़लैक आ एहि में मधेस के आन्दोलन द्वारा मधेसीके सम्मान उपलब्धिमूलक भेलैक। चारू कात सऽ बस एक आवाज एलैक जे पहिले समग्र मधेस एक प्रदेश के मान्यता भेटैक तदोपरान्त मधेस भीतर जतेक संस्कृति, भाषा-भाषी, जात-जाति आदि छैक तेकरा लेल विकास क्षेत्र के रूपमें अलग-अलग प्रदेश बनायल जेतैक। लेकिन राजनीतिक धार के दिशा संक्रमण काल के एहि किछुवे वर्ष में एहेन बनि गेल छैक जे मधेस एक प्रदेश निर्माण व्यवहारिक नहि छैक, एतय तक जे स्वयं मधेसवादी दल जे सत्तामें पर्यन्त साझेदार छैक सेहो सभ अलग-अलग फोरम सऽ आवाज निकालय लागल छैक जे एक मधेस प्रदेश के माँग व्यवहारिक नहि छैक। एतबा नहि... मधेस एक प्रदेश के सभ सऽ पैघ बाधक एहिठाम के आदिवासी, जनजाति, मुसलिम आदि सेहो अपन पहचान मधेसी के रूपमें करय सऽ इनकार कयलाके बाद एहेन झगड़ा आ अन्तर्कलह के स्थिति उत्पन्न भेलैक जे नेपालमें एक मधेस प्रदेश के माँग लगभग अनिश्चित बनि गेलैक।
नेपालमें सभ दिन राजनीतिक निर्णयमें भारतके मुख्य भूमिका देखल गेलैक अछि। हालहि भारत के सेना प्रमुख अपन नेपाल यात्रा पर आयल समयमें प्रेसके सम्बोधित करैत कहलखिन जे नेपालमें एक मधेस प्रदेश के प्रारूप व्यवहारिक नहि छैक। नेपाल के प्रमुख राजनीतिक दल नेपाली काँग्रेस, एमाले व एमाओवादी सभ एहि बात पर अपन प्रतिबद्धता जाहिर कयलक जे नेपालमें एक मधेस प्रदेश संभव नहि होयत। तखन आब मिथिलाके पहचान लेल राजनीतिक दलमें कि सोच अछि व हुनका सभके द्वारा राखल गेल प्रारूपमें मिथिला के चर्चा किऐक नहि कैल गेल अछि इत्यादि महत्त्वपूर्ण विन्दुपर मैथिल सभ सोचय लगलाह आ लगभग तीन दशक सऽ मिथिला राज्यके माँग करनिहार मिथिला राज्य संघर्ष समिति के नेतृत्वमें ई माँग राखल गेल जे मिथिला राज्य कायम कैल जाय।
एहि तरहक अनेको आन्दोलन नेपालमें सर्वत्र चलि रहल अछि। मधेसमें अन्य समूह द्वारा सेहो अपन पहचान आ क्षेत्र के अलग राज्यके रूपमें कायम करबाक लेल आन्दोलन चलि रहल अछि। लेकिन किछु धार एहनो अछि जे मधेस स्वतंत्र देश निर्माण करय लेल अपन प्रतिबद्धता जाहिर करैत आबि रहल अछि। वर्तमान हमला के जिम्मेवारी एहने एक गूट लेलक अछि जेकर माँग मधेस स्वतंत्र देश के छैक। लेकिन विडंबना एहेन छैक जे अन्य समूह द्वारा मधेसमें कैल जा रहल कोनो माँग के प्रतिकार स्वरूप आइ धैर एहेन कोनो कार्रबाई एहि भूमिगत समूह सभ द्वारा नहि कैल गेल अछि। लेकिन मिथिलाके लोक स्वभाव सऽ कोमल हृदयके आ व्यक्तिवादी सोचमें बेसी अग्रसर रहैछ तखन एहेन माँग लऽ के सड़क पर आन्दोलन करैत देखि प्रतिद्वंद्विताके भावना सऽ या अन्जान कोनो भय व आक्रोश के कारण एहेन जघन्य हमला कैल गेल संभव बुझैछ।
नेपालमें हर तरफ सऽ एहि हमलाके निन्दा भेल अछि। भूमिगत संगठन सभ सेहो एहि तरहक कार्रबाई के अपराधिक कहलक अछि। राष्ट्रसंघीय मिशन द्वारा घटनाके संज्ञान लैत नेपाल सरकार सऽ निष्पक्ष जाँच करैत आवश्यक कार्रबाई के सिफारिश कैल गेल। तहिना भारत के दूतावास द्वारा सेहो एहि घटना के भर्त्सना कैल गेल। समूचा राष्ट्रमें एक अजीब शोक-लहर पसैर गेल अछि। मिथिला क्षेत्र सँ बाहर सेहो मैथिल सभ एकर भर्त्सना आ शोक सभा कय रहल छथि। भारतमें सेहो एहि घटना पर मैथिल सभ अपन आक्रोश प्रकट कयलनि अछि। राजनीतिकर्मी सभ मिथिला राज कायम करय लेल अपन शुभकामना संदेश पठौलनि अछि। आगामी १२ मई, २०१२ के एक वृहत रैली के द्वारा श्रद्धाञ्जलि सभा जानकी मन्दिर प्राँगणमें आयोजित कैल जायत से मिथिला राज्य संघर्ष समिति के सह-संयोजक सुनील मल्लिक बतौलनि अछि। संयोजक परमेश्वर कापड़ि सेहो बम-हमलामें घायल भऽ गेल छलाह। हुनक इलाज काठमाण्डुमें चलि रहल छन्हि आ ओ खतरा सऽ बाहर छथि। एहि घटनामें मारल गेल पाँचो जनकेँ नेपाल सरकार शहीद घोषणा कयलक आ सभक परिवार के दस-दस लाख के क्षतिपूर्ति उपलब्ध कराबय के घोषणा कयलक अछि। संगहि घायल सभक बेहतरीन इलाज लेल स्वयं प्रधानमंत्री एक विशेष मिटींग करैत डाक्टर सभके निर्देशन देलनि। घटना के फोटो सभ निम्न अछि।
- प्रवीण चौधरी
Read more...


c: text/html

text:
राष्ट्रके सबसँ पुरान नगरपालिकाके रुपमे रहल राजविराज नगरपालिका विकास निर्माण लगायत सब पक्षमे पछाडी परैत जाऽरहल कहैत नगरबासीद्वारा चिन्ता व्यक्त केलक अछि । सञ्चार यात्रा नेपालद्वारा मंगलदिन राजविराजमे आयोजित सार्वजनिक सुनुवाई कार्यक्रममे बोलैत नगरबासीसभ ऐहेन चिन्ता व्यक्त केलक अछि ।
नगरपालिका सभाहलमे आयोजित कएल गेल सुनुवाई कार्यक्रममे बोलैबाला अधिकांश वक्तासभ २०१६ सालमे नगरपालिका घोष्णा भेल राजविराज नगरपालिका विकासके गतिमे पाछा परल कारण उल्टा गतिमे चलिरहल आरोप समेत लगौलक । “और नगरपालिका स्तर बृद्धि करैत अगाडी जाईके क्रममे अछि” सञ्चारकर्मी हेम शंकर सिंह कहलैन “मुदा राजविराज नगरपालिका गाविस उन्मुख भऽरहल अछि ।”
राष्ट्रके सबसँ पुरान मध्येके एक आ भारतके प्रशिद्ध शहर जयपुरके नक्सामे आधारित नगरपालिका सरसफाईके क्षेत्रमे समेत सुधार होएल नहि सकलक सिंहके आरोप अछि । हरेक बर्ष किछ न किछ कार्यक्रमके आयोजना करि नगरके विकासमे सक्रिय रहैके प्रतिबद्धता करैबाला मुदा कार्यान्वयन नहि करब प्रक्रियासँ राजविराज नगरपालिका पाछा परैत आविरहल वक्तासभ बतौलक । नगरपालिका पाता परैमे कर्मचारी मात्रके दोस नहि भऽ समग्र नगरबासीके समेत कमजोरी रहल कहैत कार्यालयके काममे नगरबासीद्वारा समेत सहयोग कर परलमे ओसभ जोड देनेछल । नगरपालिकाके स्विपर ७ बजे फोहर संकलनके लेल आबैत अछि, मुदा ९ बजे नगरके सडकमे फोहर फेकैत अछि” स्थानीय शुभचन्द्र झा कहलैन –“अहिमे कर्मचारीमे मात्र दोस दऽ के होएत ?”
कार्यक्रमके अतिथी तथा मैथिल महासंघके अध्यक्ष विष्णु मण्डल कहलैन कर्मचारीसभके रकम प्रतिके आशक्तिके कारण विकास निर्माण प्रक्रिया पाछा परल आरोप लगौलक । “ढल निकासमे भ्रष्टाचार केलक हमर संग प्रमाण अछि ? मण्डल दाबी करैत कहलेन –“अहिमे सुधार नहि आएला धरि नगरके विकास केनाके सम्भव होएत ?” कार्यालय अपनासँ नहि होएबाला काम नगरबासीके सहयोग माग करपरल मण्डल बतौलक ।
कार्यक्रमके अन्तमे बोलैत प्रमुख अतिथी तथा कार्यकारी अधिकृत देवराज चौलागा कहलैन १६ सालसँ जम्मा भेल समस्या एके बेर समाधान करैल असम्भव भेलो पर हम योजना बनाके प्रयास रत रहल बतौलक । कार्यालय भतर आ कार्यालय बाहार भी काममे विभिन्न व्यवधान रहल स्वीकारैत ओ ओहि कारण मुलुकके ५८ टा नगरपालिका मध्ये राजविराज नगरपालिका सबसँ पाछा परल दावी समेत केलक अछि । और नगरपालिकामे कार्यकारी प्रमुख बनि जाईके लेल सोर्स लगाबैत अछि, राजविराज नगरपालिकामे सुधारके काम करैके बातावरण नहि बनल प्रति संकेत करैत चौलागाइ कहलैन “मुदा अत नहि आबैके लेल सोर्स फोर्स लगाबैत अछि । त केनाके होएत विकास ? हुनकर प्रश्न छल ।
सञ्चार यात्रा नेपालके अध्यक्ष करुणा झाके अध्यक्षतामे आयोजित सार्वजनिक सुनुवाईमे विष्णु मण्डल, पत्रकारसभ ब्यासशंकर उपाध्याय, अम्बिका दाहाल, विनयलाल कर्ण, श्रवण देव, शुभचन्द्र झा, सुधा देव, गैसस महासंघके अध्यक्ष श्यामकान्त चौधरी, पार्थो सरकार, साधना झा, नागरिक समाजके थानसिंह भन्साली, पार्वती राउत लगायतके व्यक्ति समेत बोल्ने छल ।
करुणा झा
राजविराज (नेपाल)

robotstxt: allowed

filter: keep


text:
जयन्त ठाकुर । प्रदेश नम्बर २के नामाकरणके लऽ कऽ विभिन्न वर्गक व्यक्तिमे मतान्तर देखल जा रहल अछि । किओ कोनो नाम तऽ किओ कोनो नामक सुझाव दऽ रहल छथि । दूधमतीक पछिल्ला अंकमे प्रदेशक अस्थायी राजधानीके लऽ कऽ कलाकारसभ कतेक हर्षित छथि विषयमे चर्चा कएने छलहुँ ओहि क्रममे पुरुष कलाकारसभ …Read More »
व्यस्तताक बिच मिथिलाञ्चलक कलाकारसभ छठिक तैयारीमे
जयन्त ठाकुर । छठि पावनिके तैयारीमे सभकिओ जुटि गेल छथि । सभकिओ अपन व्यस्तताक बिच छठिक सामानसभके ओरियाओन करएमे लागल छथि । मिथिलाञ्चलक कलाकारसभ सेहो अपन व्यस्ततम समयके बिच छठिक तैयारीके लऽ कऽ उत्साहित छथि । किछु कलाकारसभ एहि पावनिके लऽ कऽ फुर्सतक समय मिलौने छथि तऽ कतेक कलाकारके छठि …Read More »


text:
Monday, April 9, 2012
हेमचन्द्र झा- अग्रसोची
आई महेश बाबू अपन तीनू बेटा अजय, विजय आ दुर्जयक संग कोनो विशेष मुद्दापर गप्प कऽ रहल छथि। गप्प कखनो फुसुर-फुसुर होईत अछि तँ कखनो तेज भऽ जाईत अछि।
ओना महेज बाबू पकिया गृहस्थ । अपन गृहस्थीजक बलपर तीनू बेटाकेँ पढ़ेलनि–लिखेलनि आ तीनू बेटीक विआहो केलनि। सदिखन गाम घरसँ जूड़ल रहएबला महेश बाबू पहिले बेर दिल्ली अएलाह अछि, तीनू बेटा दिल्लीएमे छनि। अपने दुनू प्राणि गाममे छथि। तीनू बेटी सासुर बसैत छनि। खेत पथार बटाईपर छनि, तथापि ततेक भऽ जाईत छनि जे कोनो बेटासँ कहियो मंगबाक पयोजन नहि पड़ैत छनि। गाममे सभ कहैत अछि जे महेश बेस सुखितगर आदमी अछि, एकर परिवार बेस नीक छैक, सभ अपन पाएरपर ठाढ़ छैक------आदि।
आ तेँ महेशबाबू गाममे निश्चित छलाह। कहिया दिल्लीा बेटा सभसँ भेंट करक लेल या धीया पुता सभकेँ देखबाक लेल ओ नहि अएलाह सालमे एक-आध बेर बेटे सभ गाम जाईत छलनि। तथापि एहिबेर मुद्दासे फँसि गेलनि जे दुर्गापूजाक बाद ओ अपन एकटा गौंआक संग दिल्लीा अएलाह। सामने दियावाती या छठि रहबाक बावजूदो ओ एलाह।
यद्यपि तीनू बेटामे थोड़-बहुत मतांतर रहैत छल, परन्तुस ओ प्राय: प्रकट नहि होईत छल। मुदा एहि बेर फागुनमे अजयक जेठकी बेटीक कनेदानमे से नहि भेल। गप्प-शप्पक क्रममे नहि जानि कोन गप्पफपर मझिली पुतोहु आत्मादाहक प्रयास केलकनि। यद्यपि दिनक समए छल आ कनेदान-दुरागमन रहबाक कारणे बेटियो सभ छलनि तेँ बात आगू नहि बढ़लैक आ मामिला थमि गेलैक। गाममे ई बात जंगलक आगि जेकां पसरि गेल आ देखैत-देखैत पूरा गामक लोक जमा भऽ गेल। महेश बाबूक सभटा संचित प्रतिष्ठा आ सुख-चेन जेना छनहिमे देखार भऽ गेलनि।
कनिये दिनक बाद बेटा सभ सपरिवार वापस चलि गेलनि आ तीनू बेटियो अपन-अपन सासुर निचेनसँ आब महेश-बाबू पूरा प्रकरनपर विचार करए लगलाह जे एना भेल किएक। गाम-घरमे सेहो लोक सभसँ विचार-विमर्श केलनि ई बुझवामे भांगठ नहि रहलनि जे सभक जड़ि छैक पाई। मास्टलर साहेब तँ प्रकटत: कहियो देलखिन जे अहाँ अपन जीबैत पाईबला झंझटि किएक ने फरिया दैत छियैक?
वस्तु त: ६-७ साल पहदनि महेश बाबू पाही पट्टीक एकटा एक बिघवा खेत बेचलनि। अपनासँ आब ओकर रखवाली कएल पार नहि लगैत छलनि, तेँ ओकरा बेच देलनि। किछु पाईं तँ जमीनमे फँसेलाह, किछु जमाए सभ लऽ गेलखिन आ बाँकी ४०,००० फिक्सर कऽ देलाह। ओही साल अजयक बेटाक मूड़न जमा भेल। अजय येन-केन प्रकारेण दुनू छोट भाएकेँ बुझा देलथि जे बैंकमे पाई राखलासँ की फायदा होएत। ई पाई हमरा दऽ दिअ। हम शेयर बजारमे एकरा लगाएब आ गामक बाँकी सभ काज हमरा जिम्माहमे रहत। हम एक्क हि सालमे एकरा दोबर-तेबर कऽ लेब आदि।
परंतु से भेल नहि। कारण जे हो। दू-तीन साल बीतलाक बाद अजय राम कहानी शुरू केलनि जे हमरा शेयरमे घाटा लागि गेल। तथापि सभ सब्र केने रहल जे की पता शेयरक दाम बढ़ि जाई। परंतु ई की? एक दिन गप्प- शप्पक क्रममे जेठकी दियादनी मझिली दियादनीकेँ कहलथिन्ह- जे अहाँ सभ आब ओई पाईकेँ बिसरि जाईयौ। अहाँक भैंसुर घरक लेल ई केलथि ओ केलथि.....।
आ एही मुद्दापर कनेदान आ दुरागमन संपन्नह होईतहि उक्ते घटना-घटल। महेश बाबू शीघ्रातिशीघ्र एकर समाधान करए चाहैत छलाह। तथापि आषाढ़- सोनमे गामसँ बहरेताह कोना, तेँ दुर्गापूजाक बाद दिल्ली अयलाह, खास कऽ कऽ एहि मामिलाक पंचैती करक लेल।
पहिने पहुँचलाह अजयक डेरापर, ओहिठाम हाँज-भाँज लेलनि ,परंतु ई नहि कहलनि जे एहि काजक लेल आयल छी। विजयक डेरा लगे छल। ओतहु गेला आ समटा बात बुझलनि। भरदुतिया दिन पहुँचलाह दुर्जयक डेरा। अजय आ विजय सेहो रहनि संगमे। फरिछौढ भऽ सकैत छल ओही दिन परंतु दुर्जयक बिनु हाँज-भाँज लेने ओ गप्प कहब उचित नहि बुझलाह। दुर्जयकेँ स्पओष्ट त: कहलनि जे हम एहि काजक लेल आएल छी आ एकर समाधानक रस्ताल देखौलेन से तोँ ओई ४०,०००मे हिस्साह नहि लहक। हम कहि सुनिकेँ विजयकेँ किछु दिया दैत छियैक आ एहि तरहेँ हमर इज्जुति प्रतिष्ठा बचा दय। चूंकि गप्प इज्जमत प्रतिष्ठाक छल, दुर्जेय मानि गेल आ रवि दिन सभ भाईक बजाहटि भेल एहि लेल।
पहिने तँ अजयक सामनेमे प्रस्ताएव भेल जे तोँ ४०,०००×२ = ८०,००० केँ तीनू भाईमे बाँटि देहक। परंतु अजय तर्क रखलक जे हम एहि बीच गाममे अलान-फलान खर्च केलहुँ आ तेँ हम पाई नहि देब। संगहि ई परिवारक पहिल कनेदान छलैक, एहिमे हिनको सभकेँ शेयर देबए पड़तनि आ ई सभ शेयर नहि देलाह, तेँ हिनका सभक हिस्सास कटि गेल। तर्क सूनि सभ अकक् रहि गेल। दुर्जेय स्वायं कनेदानमे प्रस्ताव रखने छल जे अहाँक की पोजीशन अछि से कहू तँ हमहूँ किछु इंतजाम करैत छी। अजय मना कऽ देने छलाह। परंतु हुनका की बूझल छलनि से ओहि सझीवा पाईमे सँ हुनक हिस्सा कटि गेलनि। तहन अजयकेँ कहल गेल जे ई ठीक नहि केलह तँ ओ दोसर प्रस्ताकव रखलनि जे अहाँ गाम जाउ आ खेत बेचिकेँ दुनू भाँइकेँ ४०–४० दऽ दियनु। ई प्रस्तावव तँ किन्नमहु नै मानल जा सकैत छल। पर्याप्ति कहा-सुनीक बाद अंतत: अजय २०,००० देबपर सहमत भेलाह आ ई फैसला भेल जे ओ २०,००० विजयकेँ दऽ देथिन। एवं प्रकारेण महेश बाबू एहि मुद्दासँ जान छोड़ेलनि।
एहि सभ घटना क्रममे अग्रसोचीक बुद्धिक तारीफ करए पड़त। कनेदानसँ ६-७ साल पहिने योजना बद्ध ढंगसँ समटा सझेवा पाई अपन कब्जाफमे करब आ कनेदानक बाद हिस्सा क नामपर काटब, वस्तु तः- हुनक धूर्तता आ चालाकीक उत्कृसष्ट उदाहरण छल। अग्रसोची सुखी रहलाह। बिनु कोनो हुज्जँतिकेँ पहिल कनेदान निकलि गेलनि। सभसँ घाटामे रहल दुर्जय। ओकरा हाथ किछु नै एलैक। लेकिन ओ पर्याप्त खुश छल जे सभटा पहिने देखार भऽ गेलैक। अन्यथथा भाँइमे सभसँ छोट रहने ओ सभ दिन सभक मददि करैत रहितय आ अपना बेरमे कियो नै आबि तैक मददि करए आ तटबक पछतेलासँ की लाभ होईतैक?
Posted by Gajendra at 8:27 AM
Labels: हेमचन्द्र झा
Subscribe to: Post Comments (Atom)


text:
दरभंगा । सुलभ आंदोलनक जनक डॉ बिंदेश्वर पाठक एक बेर फेर बिहार स अपन नव खोज कए विधिवत शुरुआत करताह । डॉ पाठक सोमदिन दरभंगा मे आयोजित एकटा कार्यक्रम मे घोषणा केलथि जे पोखरी बा नदी जल कए शुद्ध पेयजल बनेबाक पहिल विधिवत प्लांट दरभंगा मे लागत । एहि प्लांट स मात्र 50 पाइ प्रति लीटर दर स गरीब बा आम लोक कए पेयजल उपलब्धं भ सकत । उल्लेंखनीय अछि जे एहि तकनीक क खोज लेल डॉ पाठक कए पिछला साल नोबेल क समतुल्य मानल गेल विश्व प्रसिद्ध पुरस्कार भेटल अछि । एहि तकनीक क प्रयोगशाला क रूप में भारत-बांग्लादेश सीमा पर अवस्थित आर्सेनिक ग्रस्त दूटा गाम कए चुनल गेल छल, जाहि ठाम इ तकनीक सफलता स काज क रहल अछि । श्री पाठक कहला जे आब सुलभ इ तकनीक आम लोक कए समर्पित करबा लेल तैयार अछि । करीब 12 लाख टका स तैयार एहि प्लांट स मात्र 50 पाइ प्रति लीटर क दर स शुद्ध पेयजल उपलब्ध भ सकत । उल्लेखनीय अछि जे एखन आम जनता कए एक लीटर शुद्ध पेयजल 12 से 15 टका मे भेटैत अछि । सुलभ जल क प्लांट लगला स एक लीटर बोतलबंद पेयजल मात्र 5 टका मे उपलब्ध भ सकत । डॉ पाठक कहला जे सुलभ मात्र तकनीक प्रदान करत, एहि प्लांट क संचालन स्थानीय समिति या समूह क हाथ रहत, किया त सुलभ सिद्धांतत: जल बेचबाक खिलाफ अछि । डॉ पाठक कहला जे मोदी सरकार आइ सूचिता पर बहुत ध्यान द रहल अछि । मिथिला क एकटा पहचान एकर सूचिता रहल अछि । सूचिता लेल शौचालय बहुत जरुरी अछि । सुलभ आंदोलन आइ एहि मे अपन योगदान द रहल अछि । सस्ता स सस्ता शौचालय बनेबाक तकनीक विकसित क सुलभ गरीब स गरीब लोक कए इ सुविधा मुहैया करेलक अछि । सुलभ क कोनो तकनीक पेटेंट नहि अछि, सुलभ जे खोज केलक अछि ओ अहां सबहक छी । डॉ पाठक कहला जे आइ सुलभ करीब 8 हजार सार्वजनिक शौचालय क निर्माण क ओकर संचालन क रहल अछि । दरभंगा मे सुलभ दुनियाक सबस नव आ सबस सुसज्जित सार्वजनिक शौचालय क निर्माण लेल तैयार अछि । नगर निगम अगर जमीन उपलब्ध करा देत त सुलभ अंतरराष्ट्रीय स्तर क सार्वजनिक शौचालय दरभंगा मे बनेबा लेल तैयार अछि ।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
कमलेंद्र
नई दिल्ली। दरभंगा जिलाक रामेश्वर नगर स्थित अशोक पेपर मिल मे मंगलदिन आगि लागि गेल। मिल प्रबंधन क दावा अछि जे एहि अगलगी मे करीब 20 टन कागज राख भ गेल। मिल प्रबंधन एहि घटना लेल मिल मजदूर कए जिम्मेदार ठहरा रहल अछि आ एहि संदर्भ मे अशोक पेपर मिलक गेट पर स्थित थाना मे एकटा प्राथमिकी सेहो दर्ज करा देल गेल अछि। मुदा स्थानीय लोक आ मिल मजदूरक आरोप मिल प्रबंधन क दावा क ठीक उलट अछि। हिनकर सबहक कहब अछि जे मिल प्रबंधन काफी दिन स मिलक पुरान मशीन बेचबाक फिराक मे अछि। एहि लेल मिल मालिक कोर्ट क दुहारि सेहो खटखटा चुकल छथि, मुदा कोर्ट स सेहो हुनका एहि लेल अनुमति नहि भेटल। मिल चलेबाक बढैत दबाव क बीच मिल प्रबंधन एहि घटना कए अंजाम देलक अछि। मजदूरक कहब अछि जे 20टन कागज जरैत रहल आ मिलक गेट पर स्थित थाना कए एकर पता तक नहि चलल इ विश्वास करबा योग्य गप नहि अछि। स्थानीय लोकक सेहो कहब अछि जे मिल मे प्रबंधन दिस स आगि लगाउल गेल अछि। सथानीय लोक बहुत दिन स मिलक पहरेदारी मे लागल दथि जे मिल स कोनो प्रकारक मशीन बाहर नहि जाए। एहन मे मिल प्रबंधन पिछला किछु दिन स भोर मे बालू क ट्रक मंगबा रहल छल, जाहि पर कागज मे लपेट कए किछु छोट-मोट मशीन बाहर पठाउल जा रहल छल। पिछला दस दिन स मजदूर आ ग्रामीण एहि पर नजरि टिकेने छल। जखन एहि गप क सत्यता सामने आयल त एकर विरोध शुरू भेल। विरोध कए बढैत देख मिल प्रबंधन आनन-फानन मे आगि लगा देलक। मजदूरक कहब अछि जे बहुत रास कागज त मिलक बाहर पठाउल जा चुकल अछि आब मिल प्रबंधन ओकरा जरबाक गप कहि अपन कुकर्म नुकेबाक प्रयास मे अछि। सबस पैघ गप इ अछि जे एहि पूरा मामला मे मिल क गेट पर स्थित पुलिस थाना क भूमिका संदिग्घ बनल अछि। दोसर दिस सरकार सेहो मार्च मे एहि मिल कए तीन मास मे चालू करबाक सदन मे धोषणा क चुकल अछि, जेकर अवधि पूरा भ गेल अछि। एहन मे सरकार आ मिल प्रबंधन दूनू कए मिल चालू नहि करबाक एकटा बहाना चाहैत छल। निश्चित रूप स इ घटना दूनू कए इ कहबा मे मदद करत जे मिल चालू करबाक इचछा छल मुदा ओ पूरा नहि भ सकल।
की चाहैत छथि गोधा
नवक्यू कैपिटल एंड फाइनांस लि. क चेयरमैन आओर अशोक पेपर मिल क मालिक धरमगोधा क कहब अछि जे अशोक पेपर मिल कए चलायब मुश्किल अछि। कोलकाता हाईकोर्ट क निर्देश पर अशोक पेपर मिल क निरीक्षण करबा लेल किछु मास पहिने दरभंगा आयल गोधाक मंशा मिलक मशीन कए बेचबाक अछि। एहि दौरान हुनकर संग हाईकोर्ट क प्रतिनिधि क रूप मे आयल अमित बंधोपाध्याय आओर मो. शकील सेहो मिल परिसर क गहन निरीक्षण केलथि। मिल क एक एकटा पार्ट पुर्जा कए जांचलाह, परखलाह आ परिसर क स्थिति पर सेहो नजरि देलाह। निरीक्षण क बाद पत्रकार सबहक प्रश्नक उत्तर दैत धरमगोधा कहला जे हम बहुत दिन स कोर्ट कए इ कहबा क कोशिश कए रहल छी जे इ मिल आब नहि चलि सकैत अछि, मुदा किछु लोक इ मानबा लेल तैयार नहि छथि, हमरा जे मिल भेटल ओ चलबा योग्य नहि छल, हम एहि ठाम नव मशीन लगेबा लेल कोर्ट क आदेश मांगी रहल छी। जाहि लेल कोर्टक प्रतिनिधि क संग एहि ठाम आयल छी। धरम क गप कए समर्थन दैत हाईकोर्ट क प्रतिनिधि कहला जे मिलक हालत सही मे खराब अछि। छोट आ पैघ दूनू मोटर क्षतिग्रस्त भ गेल अछि। कोनो मिल कए चालू करबा लेल एहि दूनू यंत्र क बहुत अधिक महत्व होइत अछि। एकर अलावा मिल स कईटा पार्ट पुर्जा सेहो गायब भ चुकल अछि।
की कहब अछि कर्मचारी सबहक
दोसर दिस मिल स जुडल एकटा पूर्व सदस्य कहला जे इ मिथिलाक संपत्तिक लूट भ रहल अछि। कर्मचारीक साफ कहब अछि जे बिना नवका मशीन अनने पुरान मशीन कए बेचबाक साजिश नाकाम कैल जाएत। हुनक कहब अछि जे अशोक पेपर मिल बिहारक आन मिल कए जेकां जहिया अध्रिहण भेल ठीक ठाक चलि रहल छल। सरकार पहिने एकरा अधिग्रहण केलक आ बाद मे घाटा देखा बंद कए देलक। हजार स बेसी परिवार सडक पर आबि गेल। मामला कोर्ट मे गेल त उम्मीद बनल। कोर्ट मिल कए निलाम केलक आ औने पौने दाम मे धरमगोधा एकरा कीन लेलक। जोरशोर स एकरा चालू करबाक नौटंकी भेल आ मिलक नाम पर धरमगोधा बैंक स कर्ज सेहो ल लेलक, मुदा मिल एक दू दिन चलि कए बंद भ गेल। इ गप 1997 ’98 क छी। एकर बाद धरमगोधाक नजरि मिलक मशीन पर अछि। ओ एकरा कबाडा साबित करबा मे लागल अछि। अगर कोर्ट मे इ साबित भ गेल जे मशीन कबाडा अछि त कई करोडक कबाडा बेच ओ एहि ठाम स भागि जाएत। एकटा अन्य पूर्व कर्मचारीक कहब छल जे स्थानीय नेता एहि मिल कए ल कए एतबा उदासीन छथि जे मिल कए सामान बेचबाक प्रयास भ रहल अछि आ ओ सुतल छथि। मिथिलाक इ दुर्भाग्य अछि जे पहिने मिल बिकायल आ आब ओकर सामान बेचबाक गप भ रहल अछि। जखन कि मिल खुलबाक कोनो उम्मीद करब बेवकूफी बुझबा मे अबैत अछि।
मार्च मे की कहने छल सरकार
मार्च मे बिहार सरकार क दावा छल जे अगिला तीन मास मे दरभंगा स्थित अशोक पेपर मिल खुलबाक प्रक्रिया शुरू भ जाएत। विधान परिषद मे उद्योग मंत्री रेणु कुशवाहा कहलथि जे अशोक पेपर मिल खुली रहल अछि आ आब एहि ठाम मात्र कागज नहि बनत बल्कि चीनी क उत्पादन सेहो होएत। ओ कहलथि जे अशोक पेपर मिल परिसर मे कागज संग संग चीनी उत्पादन करबाक सेहो योजना अछि। मिश्री लाल यादव क अशोक पेपर मिल कए चालू करबाक आ ओकर संपत्ति कए रक्षा करबा संबंधित ध्यानाकर्षण क जवाब दैत मंत्री कहलथि जे मिल चालू भ रहल अछि जे आ मिल चालू भेला पर राज्य मे रोजगार क नव अवसर पैदा होएत। ओ कहलथि जे मिल मे बिजली आपूर्ति चालू करबा लेल राशि जमा क देल गेल अछि। मिल कर्मी कए बकाया मद मे आंशिक भुगतान क व्यवस्था कैल गेल अछि आ मिल मे उत्पादन शुरू भेला पर बकाया भुगतान कैल जाएत।
maithili news, mithila news, bihar news, latest bihar news, latest mithila news, latest maithili news, maithili newspaper


text:
पटना। नालंदा अंतरराष्ट्रीय विश्वविद्यालय क प्रथम कुलाधिपति (चांसलर) नोबेल पुरस्कार विजेता आ अर्थशास्त्री अमर्त्य सेन हेताह। नालंदा अंतरराष्ट्रीय विश्वविद्यालय लेल गठित गवर्निंग बोर्ड क सदस्य आ सिंगापुर क पूर्व विदेश मंत्री जार्ज यियो घोषणा केलथि जे अमर्त्य सेन कए विश्वविद्यालय क प्रथम चांसलर क रूप मे नियुक्त करबा क मंजूरी भेटल गेल अछि। ओ कहला जे भारत क राष्ट्रपति प्रतिभा पाटिल अमर्त्य सेन कए विश्वविद्यालय क कुलाधिपति नियुक्त करबा क मंजूरी द देलथि अछि। एकर संगहि नालंदा अंतरराष्ट्रीय विश्वविद्यालय गवर्निंग बोर्ड क भेल बैसार मे परियोजना रिपोर्ट, कनेक्टिविटी, शिक्षक क भर्ती आदि विषय पर चर्चा भेल। बैसार मे दूटा नव विद्यापीठ क शुरूआत जुलाई, 2013 स करबा पर सहमति सेहो बनल। गवर्निंग बोर्ड क बैसार क बाद अमर्त्य सेन आओर प्रोफेसर सौगत बोस कहला जे विश्वविद्यालय क दूटा नव विद्यापीठ जुलाई 2013 स शुरू भ जाएत। सेन कहला जे पहिल दूटा विद्यापीठ क रूप मे स्कूल आफ हिस्टोरिकल स्टडीज आ स्कूल आफ इकोलाजी एंड इनवायर्नमेंटल स्टडीज मे अध्यापन शुरू भ जाएत। प्रत्येक स्कूल मे स्नातकोत्तर डिग्री कए 100-100 टा छात्र हेताह। बोस कहला जे प्रत्येक विद्यापीठ मे 13-13टा शिक्षक नियुक्त हेताह। सबटा शिक्षक क नियुक्ति आ हुनकर वेतनमान दक्षिण एशियाई विश्वविद्यालय (सार्क यूनिवर्सिटी) क मानदंड क अनुरूप होएत।
दोसर दिस मुख्यमंत्री नीतीश कुमार कहला अछि जे नालंदा अन्तरराष्ट्रीय विश्वविद्यालय मे स्कूल ऑफ इकोनॉमिक्स आ बेसिक साइंस क संकाय खोलल जाए। एक अणे मार्ग स्थित मुख्यमंत्री आवास पर नालंदा अन्तरराष्ट्रीय विश्वविद्यालय नियंत्रण परिषद क सदस्य क संग एकटा शिष्टाचार बैसार क दौरान नीतीश कहला जे स्कूल ऑफ इकोनॉमिक्स आ बेसिक साइंस क संकाय खुलबाक चाही। एहि बैसार मे नालंदा अन्तरराष्ट्रीय विश्वविद्यालय नियंत्रण परिषद क सदस्य प्रोफेसर अमर्त्य सेन, जार्ज यो, प्रोफेसर सुसुमू नाकानिशि, प्रोफेसर वांग वांगवे, लार्ड मेघनाद देसाई, प्रोफेसर सुगाता बोस, प्रोफेसर तानसेन सेन आओर डॉ. गोपा सब्बलरवाल शामिल छलथि।
लगभग एक घंटा तक चलल एहि शिष्टाचार भेंट क दौरान नालंदा अन्तरराष्ट्रीय विश्वविद्यालय क विभिन्न पहलु पर गंभीरता स विचार कैल गेल आ एहि विश्वविद्यालय क भविष्य क स्वरूप पर सेहो गप भेल। मुख्यमंत्री नालंदा अन्तरराष्ट्रीय विश्वविद्यालय क निर्माण कार्य कए शीघ्र प्रारंभ करबाक आवश्यकता पर बल देलथि। एहि बैसार मे शिक्षा मंत्री पीके शाही, सांसद एनके सिंह, मुख्य सचिव नवीन कुमार, विकास आयुक्त एके सिन्हा आ शिक्षा विभाग क प्रधान सचिव अमरजीत सिन्हा सेहो उपस्थित छलाह।
maithili news, mithila news, bihar news, latest bihar news, latest mithila news, latest maithili news, maithili newspaper


text:
Tuesday, 25 April 2017
पद्य - २३७ - आइ आबए बला रिजल्ट छै (बाल कविता)
आइ आबए बला रिजल्ट छै (बाल कविता)
आइ आबए बला रिजल्ट छै ।
आइ दिन बड़ी डिफिकल्ट छै ।
की करियै - किछु फुरा रहल ने,
आइ ने कोनो विकल्प छै ।।
जएह लिखलियै, खूब लिखलियै ।
सभ पन्नाकेँ भरि - भरि देलियै ।
तइयो आइ बड़ डऽर लगैए,
छपने केहेन रिजल्ट छै !!
कोनो चीजमे मोन ने लागए ।
कछमछ मोन उताहुल भागए ।
इण्टरनेट अछि देखा रहल बस,
“आबए बला रिजल्ट छै” ।।
कहुखन मोनेँ टॉप करै छी ।
कहुखन सभसँ फ्लॉप करै छी ।
आइ तराजू केर पलड़ा सनि,
डगमग दृढ़ संकल्प छै ।।
30 JULY 2015 कऽ प्रकाशनार्थ “मिथिला दर्शन” केर सम्पादकीय कार्यालयकेँ प्रेषित ।
मैथिली पाक्षिक इण्टरनेट पत्रिका “विदेह” केर 224म अंक (15 अप्रील 2017) (वर्ष 10, मास 112, अंक 224) केर “बालानां कृते” स्तम्भमे प्रकाशित ।
Subscribe to: Post Comments (Atom)


text:
दुनिया भरि मे होरी पावनि धूमधाम संग मनाओल जा रहल अछि. नेना-भुटका मे भोरे सं रंग खेलेबाक उत्साह देखल जा रहल अछि. आजुक दिवसक इंतज़ार सबकें रहैत छै. आइ विशेष क' किशोर-युवा कें थोड़-बहुत एम्हर-ओम्हर केनहुं राग-उपराग नै देल जेतै आ तैं ई पावनि धुरखेल सेहो कहल गेल अछि. हुड़दंग एकरत्ती कम हो, तकर खियाल रहए बस. खाउ-पीबू, नाचू-गाउ, कारण होरी छै!
होरीक अवसर पर राष्ट्रपति, प्रधानमंत्री सहित राज्यक मुख्यमंत्री सेहो नागरिक कें शुभकामना देलनि अछि. सब समाज, धर्मक लोक सब आइ अतिरिक्त उत्साह मे देखल जा सकैत छथि, कारण ई परब आब सब धर्म, सब देशक लोक मनबैत छथि. ई समरसता, नेह-सिनेहक पावनि अछि.
प्रधानमंत्री नरेंद्र मोदी केर ट्वीट एतय देखल जा सकैत अछि:
एतबे नै दुनियाक नमहर-नमहर तकनीकी व व्यावसायिक कम्पनी सहित सरकार प्रमुख दिस सं होरीक शुभकामना देल गेल अछि. Google एहि अवसर पर विशेष Doodle बनओलक अछि.
अवध, बिरज केर होरी जकां मिथिलाक होरी सेहो जगप्रसिद्ध अछि. एतबे नै मिथिलाक होरी आध्यात्मिक रूप सं सेहो विशेष महत्व रखैत अछि. जनकपुरक होरी देखबा योग्य रहैत अछि त' एहि पार मिथिला मे शिव-पार्वती, राम-जानकी होरी प्रसंग केर गीत सहित राधा-कृष्ण पर आधारित गीत सब सं वातावरण संगीतमय ओ खुशहाल रहैत अछि.
कहल जाइत अछि जे होलिकादहन मिथिला मे भेल छल. ई स्थान पुरनिया (पूर्णियां) जिलाक बनमनखी प्रखंडक सिकलीगढ़ मे एखनो विराजमान अछि, जतए होलिका प्रहलाद कें अपन कोरा मे ल' चिता पर बैसल छलीह आ भगवान नरसिंहक कारण प्रहलाद त' बचि गेलाह मुदा होलिकाक दाह भ' गेल.
मिथिला मे धुरखेलक एक दिन पहिने होलिकादहन होइछ, जकरा सम्मत कहल जाइछ. मिथिला मे प्राकृतिक रंग-अबीर आ माटि सं होरी खेलेबाक परंपरा रहल अछि. एहि दिन भगवती कें पातरि सेहो देल जाइछ. लोक ढोलक-झालि ल' गीत गबैत गाम घूमैत छथि.
विशेष जे खूब खाउ, खूब खेलाउ, हंसू-गाउ मुदा एकरत्ती सावधानी राखी. नशा आ फुहड़ता, अश्लील गान-बजान सं फटकी रही. वसंत कें आनंद लेइत सब गोटे कें #हैप्पीहोरी.
रूपेश त्योंथ केर किछु चरिपतिया संग #सबकेंमुंगबा
(1)
आम गाछ पर कोइली कुहुकै
पवन कहै संदेश
फागुन मे संग होरी खेलए
पाहुन अओताह देश
(2)
होरी मे सभ रंग-बिरंगे
छेदीक धोती लाल
भांग पीबि भकुएलै छौड़ा
ललिया फेकै जाल
(3)
आगि लेसै छौ मुसकी तोहर
अन्हर अनौ आंखि
मनमा बुलए संगे तोहर
लगा नेह केर पांखि
(4)
माए जसोदा उठबै कान्हा
क' बहुविध तंग
निश्चिंती छै घोड़ा बेचि
सुतल अछि चितंग
(5)
करिया भागल जमुना दिस क'
क' रधिया कें संग
होरी एलै, होरी एलै
मचा रहल हुडदंग
(6)
नाचै मनमा बिहुंसै ठोर
पाबनि दिन छै आइ
गाछ बैसि क' कोइली गाबै
अओतै मोर कस्साइ
(7)
मोन पड़ै छी अहीं सजनी
नै भ' रहलए नीन
प्रेमक बदला प्रेम सधबियौ
नेने छलियै रीन
(8)
मोनहि पर अंकित अनमन
जेहन तोहर रूप
तोरा सं क' भेंट बिजुरिया
हीय भेल हम्मर सूप
(9)
टाट टुटतै, फट्टक टुटतै
संग भौजी घीचा-तीर
रंग रभस हुड़दंग चहुंदिस
चकमक रंग-अबीर
(10)
नेह भरल पिचकारी नेने
सभतरि हुलकल जाइ छै
देह भिजओलक हमर सरधुआ
कनियो ने लजाइ छै
(11)
बिनु अपराधे पढ़ने जाइए
बिक्खिन बिक्खिन गाइर
की करियौ किछु कहलो जाए ने
सुन्नरि भैयाक साइर


text:
किसान क आय दुगुना करबाक योजना मंजूर
मणिभूषण राजू
नई दिल्ली । पीएम नरेंद्र मोदी क अध्यक्षता मे बुध दिन भेल कैबिनेट क बैठक मे रास फैसला सब लेल गेल । एहि मे किसान, बुजुर्ग आ स्वास्थ्य सँ जुड़ल फैसला अछि । 2022 धरि किसान सबहक आय दुगुना करबाक लक्ष्य लेल “हरित क्राँति – कृषि उन्नति योजना” कए मंजूरी देल गेल अछि । पहिने सँ चलि रहल 11टा अलग-अलग योजना सब आब एहि अम्ब्रेला स्कीम क तहत एकसंग चलत। वरिष्ठ नागरिक सबकए पेंशन क लेल प्रधानमंत्री ‘वय वंदन योजना’ मे निवेश क सीमा 7.5 लाख सँ बढ़ाकय 15 लाख कय देल गेल अछि। 20 टा नबका एम्स सेहो खुजत जाहिमें लगभग 60 हजार नबका नौकरी पैदा होबाक दावा कएल जा रहल अछि।
अल्पसंख्यक कार्यक्रम क नाम बदलबाक भेटल मंजूरी
कानून मंत्री रविशंकर प्रसाद कहलथि, “मंत्रिमंडल अल्पसंख्यक समुदाय क फायदाक लेल दूरगामी बदलाव सबकए मंजूरी देलथि । हुनका सबहक बेहतर सुविधा भेटतनि । एहि मे विशेष रूप सँ शिक्षा, स्वास्थ्य आ कौशल विकास शामिल अछि।” जनसंख्या प्रतिशत मानदंड कए कम क कए अल्पसंख्यक सबकए कस्बा आ गाम सबकए सामूहिक पहचान सेहो तर्कसंगत बनाओल गेल अछि।


text:
नयी दिल्ली । अनुकूल औद्योगिक नीति और प्रशासनिक सिस्टम मे सुधार स बिहार मे उद्योग लेल बेहतर परिस्थिति बनि रहल अछि। ताजा आंकड़ा क अनुसार बिहार देश में निवेश करबा लेल छठम पसंदीदा राज्य बनि गेल अछि। बिहार अलावा अन्य पिछडल राज्य सेहो एहि मामला मे पैघ छलांग लगेलक अछि। इ आंकड़ा आओर कियो नहि भारतक योजना आयोग जारी केलक अछि। रिपोर्ट क अनुसार पहिल तीन पायदान पर एखनो हरियाणा, गुजरात आ मध्यप्रदेश अछि, ओडिशा आ आंध्र चारिम आ पांचम पायदान पर अछि। बिहार लंबा छलांग लगा छठम पायदान पर आबि गेल अछि। पहिल छल में दूटा राज्य में भाजपा, जखन कि दूटा में कांग्रेस क शासन अछि। ओडिशा में बिजद आ बिहार में जदयू क शासन अछि। रिपोर्ट में बिहार जाहि राज्य कए पाछु छोडलक अछि ओहि मे केरल सात, राजस्थान आठ आ तमिलनाडू नौम पायदान पर आबि गेल अछि। नगालैंड 10म पायदान पर आयल अछि। सबसे निराशाजनक प्रदर्शन महाराष्ट्र क रहल अछि आ इ विकसित राज्य नीचा स पांचम पायदान पर पहुंच गेल अछि। योजना आयोग एहि ताजा रिपोर्ट कए चुनाव आचार संहिता लागू भ जेबाक कारण स आधिकारिक तौर पर जारी नहि केलक अछि। रिपोर्ट मे नीचा स पहिल राज्य बंगाल अछि त दोसर झारखंड, तेसर गोवा त चारिम असम। एहन में कांग्रेस आ भाजपा लेल त ऊपर आ नीचा दूनू पायदान पर राज्य अछि, मुदा जदयू आ बिजद कए एहि रिपोर्ट स जरूर संतोष भेटत। ओना तृणमूल लेल इ रिपोर्ट निराशाजनक अछि।
– इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
Saturday, August 23, 2014
बेटी (क. ललन कुमार कामत)
बेटी
सोमनाथजी म्युनसीपल आँफिसमे पैंतीस बरख नोकरी केला पछाति रिटायर भेला। जीवनमे एक्को पाइ नजायज नै ग्रहन केलनि। सोनमनाथजी हृदैसँ पवित्र, शालिन, विनम्र आ दयाक भाव हिनका मुख-मण्डलसँ हरिदम झलकैत रहैए तँए हिनकर बिशेषता बेक्तीगत संज्ञा (उपनाम) मे बदलि गेलनि आ घरसँ लऽ कऽ आँफिस धरि लोक सभ हिनका सोनाजी कहि बोलबए लगलनि।
सोनाजीकेँ तीनटा सन्तान, बड़ दुइटा लड़का, जेठ बबलू तैपर सँ डबलू आ सभसँ छोटकी बेटी उषा छन्हि। उषाक बिआह नीक घरमे, इंजीनियर बड़सँ कऽ सम्पन्न केलखिन। जमाइबाबू मुजफरपुरमे नोकरी करै छथिन ओतै सरकारी अवास भेटल छन्हि, तइमे उषा सङ्गे रहै छथिन।
जेठका बेटा बबलूक किरदानीसँ दुनू परानी सोनाजीक मन बेथित छन्हि। बबलू इंजीनियरिंग करैले दिल्ली गेला मुदा हरियानाक एकटा लड़िकीक प्रेममे फँसि अपन जीवनक नैयाकेँ किनार कऽ लेलनि आ ओतै प्रेम-बिआह करि बसि गेला।
डबलू नागपुरमे बैंक मनेजर छथिन। हिनकरो बिआह भेला पछाति पत्नी सङ्गे आतै रहै छनिन। सालमे एक-आध बेर कभी-कभार घर अबै छथिन।
सोनाजी अपन जीवनसंगिनी ममताक सङ्ग बुढ़ाड़ीक पहिया जेना-तेना खिंचै छथि। बेटा-पुतोहुक सुख हिनका नसीब नै होइ छन्हि मुदा उषा, बेटी रहैतो, बेटा जकाँ देखभाल करैए। सप्ताहमे एकबेर आबि कऽ जरूरे देखि जाइत अछि। उषाक सोभाव पिताजीसँ बिरासतमे प्राप्त भेल छन्हि तँए मधुरो आ एक दोसरसँ अनुकूलो छन्हि।
सोनाजीक ई पैंसैठम बरख चलि रहल छन्हि। नोकरीसँ रिटायर भेल रहथि तँ शरीरसँ स्वस्थ छला आ भरोसा छेलनि जे आगुओ नीके रहता, मुदा मनुख तँ मात्र इच्छा करैए, होइ तँ अछि वएह जे ऊपरबलाक मरजी रहै छन्हि। उषाक बिआहक पछाति दुनू बेटा दू जगह अपन-अपन घर बसा लेलकनि। सोनाजी दुनू परानीकेँ चिन्ता-फिकिर घरेड़ देलकनि। जीवन-शक्ति शिथिल भऽ गेलनि। हाथ-पएर धीमा पड़ि गेलनि। आँखिक रोशनी कमि गेलनि। कानोसँ कम सुनाइ दिअ लगलनि। पाचनतंत्र गड़बड़ा गेलनि आ दिल-दिमाग सेहो दुरूस नै रहलनि। मतलब बुढ़ापा हिनकर समस्या बनि गेलनि।
बेटा सभ कभी-कभार फोन घुमा हालचाल करैत रहै छन्हि। दोस्त-यारकेँ- दबाइ दोकनदार आ मोहल्लाक डाक्टर- सभकेँ फोन घुमा कहैत रहैए जे माए-बाबूकेँ देखैत रहबै।
सोनाजी दुनू गोटेकेँ ई परिपक्व अवस्था अछि जइमे ज्ञान, स्थिरता आ अनुभव छन्हि आ तहिक सहारे दुनू बेकती जीवन रूपी नैयाकेँ आगू खिंच रहल छथि। ओना तँ बुढ़ापा भार नै होइत अछि मुदा जब खाएल-पीअल काया जड़जड़ भऽ जाइए आ परिवारक सदस्यक संग तालमेल नै रहैए तँ परीवारमे अपन उपयोगितापर विराम लगि जाइत अछि। वृद्ध लोकनिकेँ ऐ अवस्थामे सहायता आ सहयोगक जरूरत पड़ितै छै। जे बेटा-पुतोहु अपन वृद्ध माए-बापकेँ सेवा करैए वएह जीवनक उत्तम कर्म करैए। एहेन पूत जे माए-बापकेँ जीबिते छोड़ि दइए आ अपनेमे मगन रहैए ओ ओहने काज करैए जेना धिया-पुता सभ बालुक रेतसँ महल बना लइए आ तैपर गाछक डारि-पात गाड़ि कऽ बगीचा बना लइए आ खुशी मनबैत रहैए मुदा जेकरा ज्ञान अछि ओ अपन जीवनक उत्तम कर्म करैसँ पाछू नै हटैए।
आजुक समाजमे बेकती अपन बाल-बच्चा संग परिवारमे रीझल रहैए। माए-बाप, बूढ़-पुरानक मान-मर्यादा, तेकर सेवा सत्कारकेँ साफे बिसरि जाइए। ओहेन मनुख हरिदम पाबैक पाछू बेहाल रहैए मुदा जे हिनका लग प्राप्त वस्तु अछि ओकर उपयोग करनाइ नै जानैए। बूढ़-पुरान अनुभवी होइ छथि तँए हिनका समाजमे विशिष्ट स्थान भेटबाक चाही। जे बेकती वृद्धक सेवा नै करैए, ओ कायर होइए आ कायर लोग काल्पनिक विचारक धनवान आ महा गप्पी होइत अछि। जाबे धरि वृद्धजनक आ जुबकक समाजमे तालमेल आ समानता नै बैसत ताबे धरि समाजिक आ सांस्कृतिक काजमे स्थइरूपसँ बिकास सम्भव नै भऽ सकत।
सोनाजी शरीरसँ कमजोर होइत गेला आ बेटा पुतोहुक सहायता आ सहानुभूति घटैत गेलनि। आब हिनका याद आबै छन्हि ओ दिन, जइ दिन बेदरूकिया सभकेँ ठेहुनापर लऽ घौआ-छु मल्ले-छु करैत पढ़ैत रहथि ‘लब घर उठे आ पुरान घर खसे...। खैर जे ऐ हाथसँ करैए ओकरा ओइ हाथसँ भोगए पड़ैए। अहु अवस्थामे सोनाजीकेँ रोज-मर्ड़ाक समान कीनए बास्ते हाट-बजार जाइए पड़ै छन्हि।
आइ सोनाजी सुति ऊठि कऽ शौचालय गेलखिन। होनीकेँ किछु भेनाइ रहनि, बाहर निकलितै चक्कर आबि गेलनि आ शौचालयक दरबाजासँ टकरा कऽ खसि पड़ला। ममताकेँ गिरैक अभास भेलनि, भिरकाएल फाटककेँ ठेल देखलखिन सोनाजी ढनमनाएल असहाय अवस्थामे ओङ्गराएल आ कहरि रहल छथि। ममता धबरा गेली आ उठबैक परियास केलखिन, हिला-डोला कऽ पुछै छथिन-
“बबलूक पपा! की भेल! केना खसलिऐ! बाजू ने?”
मुदा कोनो जवाब नै भेटलनि। सोनाजीकेँ मुहसँ छर-छर लेहू बहै छेलनि। ई देखि ममता हाय-बाप करए लगली, असगरि हिनकासँ उठि नै सकल, दौगल-दौगल दरबज्जापर जा हरेरामकेँ सोर पाड़लक, हरेराम दुनू परानी दौगल आएल, सोनाजीक ई दशा देखि हाँइ-हाँइ कऽ उठा-पुठा कऽ ओसार परहक खाटपर सुतेलकनि। सोनाजीक ई हलात देखि ममताक देह जेना केराक भालरि जकाँ काँपए लगलनि। की करब! आ केना हएत! किछु नै फुड़ै छेलनि। हरेराम हड़बराइत बाजल-
“काकी! डागडरकेँ फोन करू!”
मुदा फोनक डायरी सोनेजी रखने छेलखिन। ममताकेँ भेटिते ने रहनि। हरेरामक पत्नी मंजू बुझि गेलखिन जे बेगरतापर एहेन छोटसन चीज नै भेटैत छन्हि, डाक्टरकेँ बजबैले दौगल-दौगल गेली।
मोहल्लेमे डाक्टर इकबालक घर छन्हि, एलखिन। सोनाजीक मुँहक ऊपरका दूटा दाँत नीचला ठोरमे भोंका गेल रहनि तइसँ मुहसँ लेहूक टघार चलै छेलनि।़ उपचार शुरू भेल, कनीएकाल पछाति सोनाजीकेँ होश एलनि। ममतोकेँ जानमे जान एलनि। डाक्टर इकबाल ढाढ़स दैत कहलखिन-
“अखनि कोनो चिन्ता करैक बात नै छै, सोनाजीक ब्लडपेसर आ सूगर बढ़ि गेल छन्हि तइसँ, चक्कर एलनि मुदा समैसँ जाँच आ इलाज हेबाक चाही नै तँ हार्टएटेकक सम्भावना बाढ़ि सकैए।”
डाक्टर इकबाल पूर्जी लीखि हरेरामकेँ हाथमे दैत कहलखिन-
“ई दबाइ जल्दीए लऽ कऽ आउ, सोनाजीकेँ ठोरमे टाँका लगबए पड़त।”
तत्कालीन उपचार भेल। सोनाजीक मन पहिनेसँ नीक भेल। ममताक जीक मन हल्लुक हुअ लगल आ बेटा सभकेँ फोन लगबए लगली। जेठका बेटा बबलुकेँ पहिने फोन लगा घटनाक जानकारी देलखिन मुदा बबलू ऐ बातकेँ गंभीरतासँ नै लैत कहलकनि-
“केना खसि गेलौ? बाबूजी दबाइ खाइत रहौ की नै? तों केतए रही? दिन राति टेन्शन दइमे तूँ सब लगल रहै छँह।”
ऐ घड़ीमे बेटासँ एहेन तरहक जवाब सुनि ममताक मोह भंग भऽ गेलनि। फेर छोटका बेटा डबलूकेँ फोन लगा स्थितिक जानकारी देलखिन। डबलू पिताक हाल सूनि अस्वासन दैत बाजल-
“चिन्ता नै कर। डाक्टर साहेबसँ हम बात करै छी। दीपू दोस्तकेँ घरपर भेजै छियौ डाक्टरसँ देखा कऽ दबाइओ-दारू सभ लाबि देतौ। तूँ कान-खीज नै कर।”
ममताकेँ बँचल-खोंचल आस नीरास भऽ गेलनि। खैर हिनका सभसँ ओते आसो नै लगेने छेलखिन। आब बेटी उषाकेँ फोन लगेलनि। आन दिन उषा माए-बाबूकेँ फोन करि हालचाल जनैत रहए मुदा, आइ माइक फोन देखि चौंकली आ उत्सुकता पूर्वक बाजलि-
“हँ माय! हम सब नीके छी, मुदा बाबूजी केना छथिन?”
ममता जनैत छेली जे साँच बात बतेलासँ उषा बेसी घबरा जाएत तँए बातकेँ छोट करैत बजली-
“बाबूजीक तबीयत गड़बड़ा गेलौ आबि कऽ देखि जाही।”
मुदा भारी मन आ अवाजक थड़-थड़ाहटिसँ उषा भाँपि गेली जे साइत बाबूजीकेँ तबीयत बेसी खराब भऽ गेल अछि। घबराहटि तँ भेबे केलनि मुदा संयमसँ फोन रखि सोचए लगली जे की करी! फेर उठि कऽ बैग झारि, कपड़ा-लत्ता चोपतए लगली आ तुरंत नैहर अबैक ओरयान करए लगली। उषाकेँ एक सालक बेटी छेलनि तेकरो मँुह-कान पोछि तैयार कऽ एक काँखमे बच्चा आ दोसर हाथमे बैग उठा ओसारपर रखि घर दरबज्जामे ताला लगबए लगली। घरक चाभी बिसवासी पड़ोसीकेँ दैत पति इंजीनियर साहेबकेँ फोन लगेलकनि जे घंटे भरि पहिले ड्यूटीपर नीकलले छेलखिन, इंजीनियर साहैब फोन रीसीभ करैत बजला-
“हँ बाजू, की बात अछि?”
उषाक मन तँ हड़बड़ाएले रहनि मुदा तैयो सम्हरि कऽ बजली-
“हम बाबूजीकेँ देखैले गाम जा रहल छी, माइक फोन आएल जे बाबूजी सिरियस छथिन। अहूँ साँझ धरि बाबूजीकेँ देखैले आबि जाएब।”
ई बात सुनि इंजीनियर साहैब चौंकि गेला। पुछलखिन-
“अखनि! अचानक! किए गाम विदा भेलौं?”
ताबे धरि उषा रिक्सापर बैसि बस स्टैण्ड दिस बिदा भऽ गेल छेली। हड़बड़ाइत बजली-
“अखनि ओते गप हम नै करब, बूझि लियनु जे बाबूजीक हालत ठीक नै अछि।”
उषाकेँ हड़बड़ाएल अवाजसँ इंजीनियर साहैब बूझि गेला जे आब हिनका कोइ नै रोकि सकैए। भरोस दैत बजला-
“जाएब तँ जाउ, मुदा मनके अस्थीर केने जाउ, आ बाजू जे पाइ-कौड़ी किछु संगमे अछि किने?”
उषा-
“अहाँ पाइक चिन्ता नै करू, हमरा संगमे ओते पाइ अछि जइसँ, हम गाम जा सकै छी।”
इंजीनियर साहैब बात टोहियबैत पूछि देलकखिन-
“पाइ केतएसँ लाबलौं अहाँ? बजैत रहै छिऐ जे हमरा हाथमे एकोटा छिद्दीओ ने रहैए।”
उषा सकपका गेली। सकपकेबो केना ने करितथि? पतिक जेबीसँ बँचल-खूचल पाइ रोजे निकालिते रहै छेली। तैपर सँ ऊपरौसँ किछु ने किछु मांगि जरूरतिक समान कीनैबिते रहै छेली आ सभसँ जरूरी काज माए-बाबूकेँ देखै बास्ते जाए पड़ै तइमे खर्चा-बर्चा तँ होइते रहै। ई बात इंजीनियरो साहैब जनिते रहथि तँए उषा बातकेँ खोलैत बजली-
“अहाँक जेबी, जे रोज साफ होइत रहैए, वएह कोशलिया कऽ हम रखने रही, विशेष पाइक ओरीयान अहाँ साँझ धरि केने आउ।”
बेटा सभकेँ नै एलासँ ममता दुखी तँ छेली। मुदा ऊषाकेँ एलासँ निरासाक बादल छँटि गेलनि। साँझ होइत-होइत उषाक पति इंजीनियरो साहैब ऑफिससँ छुट्टी लऽ पहुँच गलखिन। विहाने भने एम्बुलेन्ससँ सोनाजीकेँ दरभंगा लऽ गेलनि आ डाक्टर यू.के बिश्वाससँ इलाज चलए लगलनि। तत्काल किछु दबाइ शुरू काएल गेल, ऑक्सिजनक खगता सेहो पड़लनि आ दिनमे तीन बेर एकर परयोग हुअ लगल। विभिन्न तरहक जाँच कराैल गेल। जाँचक किछु रिपोट तीन दिनक पछाति आएल आ किछु रिपोट हप्ता भरिक बाद आएत। जे रिपोर्ट आएल ओइमे बी.पी हाइ, सूगर बढ़ल आ संगे-संग हार्ट अटेकक सम्भावना बताएल गेल।
सप्ताह भरि इलाज चलैत रहल, तबीयतमे उतार-चढ़ाव होइत रहल, कखनो नीक जकाँ गप-सप्प करैत रहथि तँ कखनो आँखि पथरा जान्हि, दम फुलए लगनि आ बेहोस भऽ जाथि। कखनो बेसुधि अवस्थामे अपने-आपसँ बड़बड़ए लगथि-
“बबलू! कखनि एलँह आ आ बैठ! कनियाँ! घर जा। अहाँ पोती छी हमर? आब! आब! बिस्कूट एकटा हमरो दिए ने! एे डबलू चाह लाबह! माएकेँ कहक चाह देत! ईह छिनरीक साँए! जेते खाएत नै तेते छिड़याएत!”
दुनू पजरामे बैसि उषा आ उषाक माए- ममता- बेना होंकि रहल छन्हि। सोनाजीक ई बड़बड़ेनाइ रोकैक बास्ते उषा सोनाजीकेँ छातीपर हाथ रखि हिला-डोला कऽ कहैए-
“बाबूजी! बाबूजी! केकरासँ गप करै छिऐ?”
सोनाजी चौंकैत बजला-
“ऊँह! नै नै गप करै छी। तोहर माए केतए छौ?”
सोनाजी किछुकाल ऊपर एकटकी नजरिसँ तकैत रहला। फेरि जेना कोनो आहटि चौंकैए तहिना चौंकैत बजला-
“डबलू गाड़ीसँ उतरि गेल जा अगुआ कऽ लाबि लहक! काल्हिए कहै छी तोहर माए किछु बुझिते नै छँह।”
सोनाजीक स्मरण शक्ति छीन्न भऽ गेल रहनि। आँखिक रोशनी चलि गेल रहनि। रहि-रहि कऽ बिछाैन होंथड़ए लगै छला। ई बेचैनीक अवस्था देखि उषा आ ममताकेँ जी-मन उड़ैत रहनि। मुदा उषा साहसी, कखनो अपन घबड़ाहटिकेँ दृष्टिगोचर नै हुअ दैत रहनि। मनकेँ थिर करैत उषा बाजलि-
“बाबूजी! बाबूजी? एम्हर ताकू ने! हमरा चिन्है छिऐ? हम के छी कहू ते?”
सोनाजी आब देखि नै पबथि। मुदा जखनि स्मरण लौटैत रहनि तखनि अवाज परेखि नजरि घुमा-घुमा एम्हर-ओम्हर ताकि देखैक परियास करैत रहथि। कहलखिन-
“हँ, चिन्है छी! उषा दाइ छी ने अहाँ? केतए छहक आगु आबह ने।”
आइ अस्पतालमे नअ दिन भऽ गेल रहनि। एकटा जाँचक रिपोट आइ आएत। दस बजे डाक्टर बजौने छथिन। उषाक पति आ उषा रिपोटक जानकारीले क्लिनीकपर पहुँचला। कनीए कालक पछाति कम्पाउण्डर अवाज देलकनि-
“सोनाजीक गारजियन डाक्टर साहैब से मिलिए।”
उषा दुनू परानी वेटिंग हाॅलमे बैसल रहथि, बोलाहटि सुनिते डाक्टरक चेम्बरमे पहुँचला, सोफा-कुरसी लागल रहए, बैसैक संकेतक पछाति दुनू गोटे बैस गेला। डाक्टर दुनू गोटेसँ सोनाजीक संग जे सम्बन्ध छेलनि तेकर परिचए लऽ कहलखिन-
“मरीजक हालत गम्भीर अछि, रीकौभरक सम्भावना नै बँचल, जाबै धरि छथि, सेवा सत्कार करैत रहियनु।”
डाक्टरक ई बात सुनि, उषा बौक जकाँ भऽ गेल। मुँहपर रूमाल रखि सिसैक-सिसैक कानए लगली। उषाक पति सेहो अवाक् रहि गेला! तैयो जिज्ञासु भऽ डाक्टर साहैबसँ पुछलखिन-
“डाक्टर साहैब! केना एना भऽ गेलनि?”
डाक्टर कहलखिन-
“फेंफड़ा हिनकर बिल्कुल खतम भऽ गेल छन्हि। ब्रेन ट्युमर सेहो बढ़ि गेलनि आ शरीरक आनो-आनो अंग सबहक कार्यक्षमता शिथिल भऽ रहल छन्हि।”
विभिन्न तरहक विमारी आ समस्याक विषयमे वार्तालापक पछाति निष्कर्ष यएह भेलनि जे सोनाजीक बिमारी ठीक हेबाक कोनो गुंजाइश नै छन्हि।
दुनू बेकती नीराश भऽ चेम्बरसँ बाहर एला, उषा बाहर निकलिते भोकारि पाड़ि-पाड़ि कानए लगली। पति साहस बढ़बैत कहलखिन-
“अहाँ जौं एना कनब तँ माएकेँ की हएत? शान्त रहू, मनकेँ बुझाउ! जे हेबक छै से तँ भाइए कऽ रहत। सुझि-बुधिसँ काम लिअ! माएकेँ ऐ बातक जानकारी नै चलक चाही। हुनको सम्हारि कऽ आब अहींकेँ राखए पड़त ने। नै कानू। चूप रहू।”
उषो सोचलनि जे अखनि हमरा कानबसँ नोकसान छोड़ि आर किछु नै हएत। कहुना मनकेँ बुझबैत चुप भेली। सोनाजी कमरामे बेडपर पड़ल रहथि, बगलमे ममता पंखा हौंकैत रहनि, तइ बगलमे पजरा लागि उषा बैस गेली आ सोनाजीकेँ मँुह निहारए लगली।
बेटा सभ टाल-मटोल करैत पिताक पराण छुटैकाल गाम आएल जखनि सोनाजी केकरो ने चिन्ह सकै छेलनि आ ने केकराे देखिए सकै छला।
ललन कुमार कामत
सम्पर्क-
ललमनियाँ, मरौना, सुपौल।
गोल इंग्लिश गार्डेन निर्मली।
Subscribe to: Post Comments (Atom)


text:
ओना, गाम अबैक दोसरो कारण भेल जे मनमे उठि गेल– जखन गाममे कोनो लज्जतिये ने अछि तखन लाज केतए जनमत आ लज्जैत केतए औत। तँए परदेशसँ दूरदेशपर नजैर ई चलि गेल जे जखन लज्जैत विहीन गाम छोड़ि देलौं, तखैन जेतए लज्जैतगर देखबै तेतए ने रहब। तँए जँ संगीक जोगारसँ अमेरिकेमे गोड़ा बैस जाए तँ किए ने अमेरिके चलि जाएब। ओना, संगी ओइठामक शिक्षा-विभागमे पैघ अधिकारीक पदपर छैथ।
...हँ तँ कहै छेलौं जे गाममे लज्जतिये ने अछि तखन लाज केतए जनमत आ लाजबन्त बनि लजबन्ती बनब तँ ओहने ने हएत जे ‘सुती खढ़पर आ सपना देखी नअ लाखक।’ जहिना गामक अधिकांश मनुखो, मालो-जाल आ गाछो-बिरीछक जिनगी गामक माटिपर ठाढ़ अछि, तहिना कि ओकर रक्छो भऽ रहल अछि जे ओ ओहन तगतगर भऽ जाए जइसँ लहलहाइत रंग ओकरा ऊपर सदिकाल नचैत रहइ, से कहाँ अछि..? मरि गेल माटि आ मरि गेल अछि माटिक उपज! खेतीए-पथारी आकि किसाने-बोनिहारक की लज्जैत अछि ओ केकरा आँखिसँ हटल अछि। आ खेतीए-पथरीए किए, आनो-आन साधनक ओहन गति की नइ अछि। जे भूमि समुद्र-पहाड़ सभसँ सुरक्षित अछि ओ भूमि मरनासन्न भऽ जाए, तँ की ओ मरणदाता नइ बनत..? खैर जे से...।
ओना समाजमे बेसी लोक बेसी लोकक जिनगीक बाट रोकैये पाछू लागल अछि मुदा एकरो नकारल नइ जा सकैए जे आगू दिस बढ़ौनिहार नइ अछि। परिवारसँ समाज धरि एहेन संस्कार बनि गेल अछि जे माइयो-बाप ओही बेटा-बेटीकेँ कोनो काज अढ़बैत जे दौड़-दौड़ करैत आ जे से नइ करैत तेकरा अढ़ाएबो छोड़ि दइत। रचनोक क्षेत्र लिअ। अहाँ कविता लिखै छी तँ सइयो-हजारो रचनाकार शुभ बात कहबे करता जे अहाँक पेनी कलम अछि, जँ कथो आ उपन्यासो दिस बढ़ैत तँ समाजमे धमगज्जर भऽ जाइत।
दोहरबैत बजलौं–
“निरधन, परिवारक बात नइ बजलह?”
“भाय सहाएब, की कहब..!”
“रिनधन भाय, जाइ छी। आब फेर कहिया भेँट हएब कहिया नइ। आकि नहियेँ हएब तेकरो ठेकान नहियेँ अछि, मुदा हमर बात बाँकीए रहि गेल।”
“भाय सहाएब, की कहब अपन आ की समाजेक कहब। लुल्ह-पांगुर बूझि दुनू भाँइ कात कऽ देलक मुदा समाजमे कियो किछ ने बाजल आ ने भाइए भाए बुझलक। असगरक पेट बेसी भारियो ने अछि, कोनो कि हाथी-घोड़ाक छी, लऽ दऽ कऽ एक बीतक अछि, अपन भार अपने उठा अखनो जीबै छी...।”
“तखन तँ देशक एकटा परिवारक भार असगरे उठौने छह।”
“इन्दिरो अवासक घर ऐ दुआरे ने भेल जे सभ कहलक ओ बबाजी आदमी छी, घर लऽ कऽ की करत।”
शब्द संख्या : 3407, तिथि : 16 जनवरी 2016


text:
ई छैथ निर्देशक, निर्माता, अभिनेता, पटकथा लेखक विलास चन्द्र। मूल रुपसं
दरभंगाके रहनिहार विलास चन्द्रा जी पुरान पीढीक एहन सिनेप्रेमी छैथ जेकि दरभंगामें पहिल आर्ट कॉलेज केर स्थापना केने छलैथ जाहिमें अभिनय कलाक प्रशिक्षण देल जायत छल। आई सं 30-32 वर्ष पूर्व बिहारक पहिल सिनेमा संबंधी सेमिनार आयोजन दरभंगामें केने छलैथ एहि सेमिनारमें फ़िल्म निर्देशक सी. परमानन्द, निर्माता डॉ बी. झा (‘अमावस्या की चांद” फ़ेम), आचार्य सोमदेव, प्रख्यात फ़िल्म निर्देशक प्रह्लाद शर्मा, श्री विरेन्द्र नारायण सिंह, फ़ोटोग्राफ़र विनय कुमार वर्मा आदि जेहन गणमान्य लोकनि उपस्थित भएकए अपन मूल्यवान विचार रखने छलैथ।
मिथिला क्षेत्रमें
विलास चन्द्रा जी संभवत: पहिल लोक छैथ जेकि मिथिला मोशन पिक्चर्स एसोशियेशन केर स्थापना केने छलैथ। एहि एसोशियेशन केर संरक्षणमें लगभग 10 गोट एलब्म फ़िल्मक निर्माण कयल गेल छल। मुदा पछाति अपेक्षित सहयोग नहिं भेटबाक कारणे एहि दिशामें आगू कोनो सकारात्मक परिणाम नहिं आबि सकल । तत्कालीन बम्बईसं सम्पर्क राखबय बला चन्द्रा जी प्रसिद्ध फ़िल्म निर्देशक पी. एल. संतोषी जी (1916-1978) एवं कमाल अमरोहीक सहायक (सहायक निर्देशक) रहि चुकल छैथ। 1972 में प्रदर्शित एवं राकेश पाण्डे, मल्लिका साराभाई अभिनित आ अभिनेता भारत भूषण केर सहयोगी आर चन्द्र केर फ़िल्म “ मुट्ठीभर चावल” आ हिन्दी फ़िल्म “ गाता जाए बंजारा”, गुजराती फ़िल्म “ रंगे बसनी”में भूमिका सेहो केने छलैथ। लघु फ़िल्म “ नहले पे दहला”, “ दिल पंचर”, “ मैं हिरोईन बना चाहती हूं” आ “ लड़ि विना दाना कैसे पची” आदि केर निर्देशन केने छलैथ।
बड्ड दुखक बात जे आजुक समयमें विलास चन्द्रा जी गुमनामीक जिनगी जीबि रहल छैथ।हिनका सहयोग भेटबाक चाही।


text:
बैशाख ३१ गते,आय भिन्सर ५ बजेसँ साँझ ७ बजेधरि निर्वाचन आयोगसँ सवारी सञ्चालनके अनुमति लेने सवारीसभ मात्र सञ्चालन होबके जनाओलगेलअछि ।काठमाडौँ उपत्यका ट्राफिक प्रहरी महाशाखाके प्रहरी निरीक्षक मधुसूदन सिलवालके अनुसार आय अनुमतिपत्र नै लेने सवारी साधन सञ्चालनमे रोक लगाओलगेलअछि । सुरक्षाकर्मी, सूचना विभागसँ अनुमति पत्र लेने तथा पर्यटक सुरक्षाकर्मीके सवारी साधनसभ सञ्चालनमे रहत ।विदेशसँ आएल पर्यटकसभके लेल त्रिभुवन विमानस्थलसँ तीनटा अलग अलग रुटमे सवारी साधन सञ्चालन करऽलागलअछि ।हुनक अनुसार निर्वाचनक लेल गत वैशाख १ गतेसँ आयधरि काठमाडौँसँ बाहर जायबला यात्रुके सङ्ख्या २२ लाख ४४ हजार ४५९ पहुँचलअछि तँ काठमाडौँ भित्रिआयउबलाके सङ्ख्या २१ लाख ३८ हजार ९ सय ३८ रहलअछि ।
Share.


text:
जनकपुरधाम, नेपाल। पेशा-पत्रकारिता। शिक्षा: त्रिभुवन विश्वविद्यालयसँ, एम.ए. मैथिली, प्रथम श्रेणीमे प्रथम स्थान। मैथिलीक प्रायः सभ विधामे रचनारत। बहुत रास रचना विभिन्न पत्र-पत्रिकामे प्रकाशित। हिन्दी, नेपाली आ अंग्रेजी भाषामे सेहो रचनारत आ बहुतरास रचना प्रकाशित। सम्प्रति- कान्तिपुर प्रवासक अरब ब्यूरोमे कार्यरत।–सम्पादक
मरदे कि बरदे
भगवान भाष्करक प्रचण्ड प्रतापकेँ सम्हारि सकब धरती मैआक वास्ते कठिन भऽ रहल छलनि। मैया अपरतीव छलीह। चण्डलवाक प्रलयंकारी रौद्र अवतारसँ अपने बाचथु कि अपन सखा सन्तानकेँ बचाबथु? “अपन मथा साहुर, साहुर” करबाक अवस्था सेहो नहि छल। मिथिलाक धरती थोरै छैक जे यत्र तत्र सर्वत्र हरियरी रहतै। लोक अपनो जुराएत आ लोकोकेँ जुरौतैक? ई कतार छै भाई। कतार। एत्त गाछ वृक्ष कत पावि? धनीमानीलोक ऐजुवा (वगैचा) लगबैत छथि। जेना लोक धीया पूताकेँ दूध पियाकऽ पोसैत अछि। तहिना पोसैत अछि एतुका सेखसभ गाछ-वृक्ष। ककरो मजाल छै जे ओहि गाछक नीचाँ सुस्ता लेत..। तुरन्त वन-विनाश कानूनक अन्तर्गत शख्त कार्यवाही भऽ जएतैक। आ ओऽ गाछ वृक्ष होईतो नहि अछि सुस्तैवा योग्य। एक कविक कवित जकाँ “वड़ा हुआ तो क्या हुआ लम्बे पेड़ खजुर। पंछीको छाया नही फल लागे अति दूर..” डारँ मोरवाक योग्य छाहरि नहि। बूझि परैत छल, दोहाक समुद्र वाष्प भऽ कऽ उड़ि जाएत। सड़क उपरके अलकरा पघलि रहल छल। सरकार एहि गरमीक महिनामे दुपहरमे काज करबापर पाबन्दी लगौने छैक। तथापि देश विदेशक मजुरसभ अपन-अपन ओभर टाईम पका रहल छल। भगवान भाष्करसंगक महासमरमे लागल छल। धरती पुत्रलोकनि। धरती तँ आखिर धरती छैक ने। अपन जनम धरती हो कि करम धरती...।
एहि रौदसँ बेपरवाह लक्ष्मण पैघ-पैघ डेग मारैत आगाँ बढ़ि रहल छल। कोनो अभेद्य लक्ष्यकेँ भेदन करबाक योजनामे आगू बढ़ि रहल चोटाएल, हारल योद्धा जेकाँ। एहि बेरक समरमे विजयश्री प्राप्त करबाक दृढ़ सन्कल्पित छल ओऽ। ओकरा ठेकान नहि छलै जे ओकर समग्र देह घामे पसिने भिजी गेल छैक। ओऽ कारी झामर भऽ गेल अछि। ओऽ बस आगू बढ़ि रहल छल, अपन गंतव्य दिस। ओकर गन्तव्य छलै, दोहाक अतिव्यस्त इलाकामे अवस्थित नेपाली दूतावास। जतए ओकर प्रेयसी गत एक सप्ताहसँ शरणागत छैक। मुदा किछुए किलोमीटरक दूरीपर अवस्थित रहलाक बावजूदो ओऽ हुनकासँ भेटि नहि सकल अछि। ओऽ सीधा दूतावासमे प्रवेश कएकऽ मुदा तुरन्ते पाछाँ घुमि गेल। चार दिवालीक ओटमे ठाढ़ भऽ जिन्सपेन्टक पछिला जेबीसँ कंघी निकाललक। केस सीटलक। कपड़ा मिलौलक। आ कनेक सतर्क कदमसँ दूतावासक मेन गेटकेँ पार कएलक। दूतावास परिसरमे रहल नेबोक गाछक ओटमे बैसि ओकर प्रेयसी केस झारि रहल छलै। ओएह घुरमल-घुरमल केस। सुराही सन कमर आ सुडौल शरीर। पीठपर करिकवा तिलसँ ओऽ आओर निधोख भऽ गेल। ओऽ ओकरे रेशमा छैक। आगूसँ देखू कि पाछोसँ। ईस्स। ओकरा मोनमे टिस जेकाँ उठलै। मोन भेलै जे पाछेसँ जाऽ भरि पाजकँ पकड़ि ली आ गत ९ महिनाक हिसाब-किताब माँगी। ओऽ आगू सेहो बढ़ल मुदा रेशमाक केश जखनसँ खुजल रहैक तखनेसँ दूतावासक चौकीदार सेहो ओकरे दिस ताकि रहल छलै। लक्ष्मणकेँ हिम्मति नहि भेलै अपने प्रेयसीक हाथ धरि पकड़बाक। जहन दुनूक आँखि मिललैक तँ दुनूक नयनसँ अनन्त अश्रुधारा बहि गेलै। एक दिस लक्ष्मण छल, दोसर दिस रेशमा आ बीचमे रहैक गाछ। जकरा साक्षी राखि दुनू ९ महिनाक हिसाब किताब फरियौलक। लक्ष्मण एतबे बाजल “हम तँ बरद जेकाँ बहिए रहल छी, एहि मरुभूमिमे, अहाँ दुधपिया बौवाकेँ छोड़िकऽ किएक आबि गेलौ?”
कतारक मैथिल भेड़ा चरवाह-
कतारक सदरमुकाम दोहासँ लगभग एक सय किलोमीटर दूर जमालिया स्थित मरुभूमिक छातीपर बनाओल गेल भेड़ाक गोहियाक आगू ठाढ़ भऽ एक गोट युवक सिटी बजा रहल छल। महाभारतकालीन कृष्ण जकाँ। जनु अपन गोप आ गोपीकेँ लग बजेबाक उपक्रम कऽ रहल हो। मुदा एहि मरुभूमिमे ने गाई अएबाक कोनो सम्भावना छलै आ ने गोपी। मुदा बकरी आ भेड़ा धरि अवश्य आबि गेल ओकर सिसकारी सुनिकए। दिनभरि ५० डिग्रीक ताप छोड़ि स्वयं थकित सुरुज भगवान संध्या रानीसँ रसकेलि करबाक धुनमे पश्चिमाचलगामी वाट पकड़ि लेने छलाह। पश्चिमसँ आवएवला सेनुताएल प्रकाश मरुभूमिक वालुपर पड़ि मलिछाह आकृति बना रहल छल। मरुभूमि पिलिया ग्रस्त रोगी जकाँ बेजान देखना जाऽ रहल छल। पछिया हवा सांय सांय कऽ रहल छल। हावाक गतिसंग वालुक छोट-छोट कण उड़ि-उड़ि राहगीरकेँ घायल बना रहल छल। बूझि पड़ैत छल जे प्रलयकेर पूर्व संकेत हो। चारुकात वियावान मरुभूमि आ एहिमे उगल एक आध बबूरक पौध। हम बेर-बेर सोचैत रहैत छी जे धन्य बबूर, ऊँट आ सार्कदेशक दुखिया मजुरसभ जे एहि भूमिकेँ धरती होएबाक ओहदा प्रदान करैत छैक। अन्यथा...??
मुदा ओऽ युवक शान्त छल। एक क्षणक बाद सुरुज अस्त भऽ जएतै, सगर सन्सार अन्हार भऽ जएतै आ सयौ विगहामे पसरल मरुभूमिपर कारी रंगक चादर ओछा जाएत। ओऽ अन्हार होएबासँ पहिनहि अपना अधकि भेड़ा आ बकरी गोहियामे घुसियावए चाहैत छल। कर्तव्य परायण मनुपुत्रक रूपमे अपन दायित्व निर्वाह करए चाहैत छल।
एहि तरहेँ अपन ईसारापर कृष्ण जकाँ भेड़ा-बकड़ीकेँ नचावएवला युवक के नाम छल महेन्द्र कापर। नेपालक सिरहा जिल्लाक कमलाकात भेड़िया गामक ई मैथिल युवक, विजुली, पिवाक पानि, सड़क आ स्वास्थ्यादि सुविधासँ विहीन एहि मरुभूमिमे गत एक वर्षसँ एहिना भेड़ा वकरी चड़वैत अछि। महेन्द्र कापर मात्र नहि, एहि मरुभूमिक विभिन्न भागमे बनाओल गेल विभिन्न भेड़ा, बकड़ी आ ऊट बथान तथा लगाओल गेल वगैचामे हजारौं नेपाली, भारतीय, वंगलादेशी, श्रीलंकन आ सुडियन मजुरसभ काज करैत अछि। अपना सभ दिस एक गोट कहबी नहि छैक जे, “जएवह नेपाल, संगहि जएतह कपार”। तहिना ई युवक सभ अपन करम भोगि रहल अछि। ओऽ सभ अबैत काल जे दोहा देखने छल, चकमक विजुलीवत्ती देखने छल आ चिक्कन चुनमुन फोरलेन सड़क देखने छल से घुरैत काल फेर देखत। ओकरा सभक वास्ते दोहा सहर दिल्ली दूर छैक।
महेन्द्र जमालियाक एहि अन्कन्टार मरुभूमिमे गत एक वर्षसँ काज करैत अछि। ओकरा जिम्मामे दू सय भेड़ा आ बकड़ी छैक। हमरा सभकेँ देखिते ओकर आँखिमे विशेष प्रकारक चमक व्याप्त भऽ गेलै, मुखमण्डलपर खुशीक रेखा नाचए लगलैक। साँझ पड़ि रहल छैक ओकरा लालटेम नेसवाक छैक, रातुक खाना बनेवाक छैक आ खुला आकाशक नीचाँ तरेगन गनैत राति बितेवाक छैक। गत एक वर्षसँ महेन्द्रक ई दैनिकी बनि गेल छैक। ईजोरिया रातिक चानकेँ देखि ओऽ अतिशय प्रसन्न होइत अछि, “ई चान हमरो बाऊ आ माय आउर सेहो देखैत होतै नञि”? ओकर निश्चल प्रश्न हमरा भावुक बना देने छल।
ओऽ भेड़ा आ बकरीकेँ गोहियामे गोतैत अछि। पठरूसभकेँ दूध पियबैत अछि। चारा रखैत अछि आ चैन भऽ हमरा सभसँ गप्प करवा वास्ते बैसि जाइत अछि। ओऽ एक वर्ष पूर्व कतार आएल छल। मानव तस्करसभ ओकरा कहने रहैक जे वगैचाक काज छैक। ओऽ सोचने रहय जे फलफूलमे पानि पटाएव, रोपव उखारव आ रियाल कमाएव मुदा से भेलै नहि। ओऽ भेड़ा चरवाह बनि कऽ रहि गेल। असलमे महेन्द्र अपने निरक्षर अछि। ओकर कतार आगमनके उद्देश्य छलै गाममे घर बनाएव आ बेटा-बेटीकेँ बोर्डिंग स्कूलमे पढ़ाएव। मुदा ओकर एक वर्षक श्रमसँ ई संभव नहि भऽ पाओल छैक। एक वर्षमे तँ महाजनकेँ ऋणो नहि फरिछाओल छैक। एहि वास्ते ओकरा आओर दू वर्ष एहि मरुभूमिक वालुकेँ फाकय परतैक। अवैत काल दलाल ओकरासँ ७५ हजार रुपैया लेने रहैक। जे ओऽ महाजनसँ ऋण लऽ कऽ चुकता कएने छल।
जहन महेन्द्रक गप्पक बखारी खुजलै तँ फेर बन्द होएवाक नामे नहि लैक। ओकरा तँ ओहि गोहियामे राति बितैवाक छलै मुदा हमरा सभकेँ सय किलोमीटर दूर दोहा अएवाक छल। हमरा सभक धरफड़ीकेँ ओऽ अकानि गेल छल। कहलक सर, कहियोकाल अवैत जाइत रहब। भेड़ा बकड़ी संगे रहैत-रहैत ओहने भऽ गेल छी, देखियौ चाहो पानिक लेल नहि पुछलहुँ। आ कपड़ा लपेटल एकगोट पानिक बोतल आगाँ बढ़ा देलक। “हमरा सभक फ्रिज बुझू कि एयर कन्डीशन ईहे अछि”।
गर्मीसँ सुखाएल कण्डकेँ पानिसँ भिजाओल आ अपन गन्तव्य दिस आगाँ बढ़ि चललहुँ। लगभग दश किलोमीटर वाट तय कएलाक बाद हमरा लोकनि जमालिया नगरमे पहुँचलहुँ। मुसलमान धर्मावलम्बी सभक रोजा खोलवाक समय भऽ गेल रहै। सड़क कातमे बनाओल गेल चबुतरापर नाना प्रकारक व्यंजन साँठल जाऽ रहल छल। लोक विस्मील्लाह करवालेल तैयार छलाह। हमरा मोन पड़ल महेन्द्रके गोहियामे राखल खवुज (कतार सरकारक सस्ता दरक रोटी) आ प्याउजक धेसर। एसगर महेन्द्र एखन नून, मिरचाई आ तेल प्याउजक संग खवुज दकरि रहल हएत। एतए ओकरेद्वारा पोसल गेल खस्सीक विरयानीक स्वाद लऽ रहल अछि मालिक आउर।
दोहा, कतार, जमलिया।


text:
सिंहाली भाषा
सिंहाली भाषा श्रीलङ्का मे बाजल जाए वाला सभसँ बड भाषा छी।[१] [२] सिंहाली के बाद श्रीलङ्कामे सभसँ अधिक बाजल जाए वाला भाषा तमिल छी। प्राय: एहन नै होएत अछि जे कि कोनो देशक जे नाम छी, ओही देशमे बसोबास करै वाला जातिक सेहो होए आ ओही नाम ओ जातिद्वारा व्यवहृत होए वाला भाषाक सेहो होए। सिंहाली द्वीप के ई विशेषता अछि जे ओतय बसोबास करै वाला जाति सेहो "सिंहाली" कहलावैत चलि आएल अछि आ ओ जातिद्वारा व्यवहृत होए वाला भाषा सेहो "सिंहाली"।
विषय सूचीसभ
लिपि[सम्पादन करी]
अनेक भारतीय भाषासभक लिपिसभ जेहन सिंहाली भाषा के लिपि सेहो ब्राह्मी लिपि के ही परिवर्तित विकसित रूप छी आ जाहि प्रकार उर्दू के वर्णमाला के अतिरिक्त देवनागरी सभ भारतीय भाषासभाक वर्णमाला छी, ओही प्रकार देवनागरी ही सिंहाली भाषा के सेहो वर्णमाला छी।
सिंहाली भाषा के दुईटा रूप मान्य अछि - (१) शुद्ध सिंहाली तथा (२) मिश्रित सिंहाली
शुद्ध सिंहाली के केवल बत्तीस अक्षर मान्य रहल अछि-
- अ, आ, ए, ऐ, इ, ई, उ, ऊ, ऒ, ओ, ऎ, ए क, ग ज ट ड ण त द न प ब म य र ल व स ह क्ष अं।
सिंहाली के प्राचीनतम व्याकरण ग्रन्थ सिदत्सम्गरा (Sidatsan̆garā (१३०० इस्वी सम्वत्)) के मत अछि जे ए तथा ऐ -- अ, तथा आ की ही मात्रा वृद्धि वाला मात्रासभ छी।
वर्तमान मिश्रित सिंहाली अपन वर्णमाला के न केवल पाली वर्णमाला के अक्षरसभसँ समृद्ध करि लेनए अछि, बल्कि संस्कृत वर्णमाला मे सेहो जे आ जतेक अक्षर अधिक छल, ओ सभ के सेहो अपनौने अछि। ई प्रकार वर्तमान मिश्रित सिंहालीमे अक्षरसभक सङ्ख्या चौवन (५४) अछि। अठार अक्षर "स्वर" तथा शेष छत्तीस अक्षर व्यञ्जन मानल जाइत अछि।
व्याकरण[सम्पादन करी]
दुईटा अक्षर (पूर्व अक्षर तथा पर अक्षर) जखन मिलि के एकरूप होएत अछि, तँ ई प्रक्रिया "सन्धि" कहलावैत अछि। शुद्ध सिंहालीमे सन्धिसभक केवल दस प्रकार मानल गेल अछि। मुद्दा आधुनिक सिंहालीमे संस्कृत शब्दसभक सन्धि अथवा सन्धिच्छेद संस्कृत व्याकरणसभक नियमसभक ही अनुसार कएल जाइत अछि।
"एकाक्षर" अथवा "अनेकाक्षरसभ" के समूह पदसभ के सेहो संस्कृत के जहिना चारिटा भागसभमे विभक्त कएल जाइत अछि - नामय, आख्यात, उपसर्ग तथा निपात।
सिंहालीमे हिन्दी के जेना दुईटा वचन होइत अछि - "एकवचन" तथा "बहुवचन"। संस्कृत के जहिना एक अतिरिक्त "द्विवचन" नै होइत। ई "एकवचन" तथा "बहुवचन" के भेद के सङ्ख्या भेद कहैत अछि।
जे प्रकार "वचन" के लके "हिन्दी" आ "सिंहाली" के साम्य अछि ओही प्रकार कहि सकैत छी जे "लिङ्ग" के विषयमे सेहो हिन्दी आ शुद्ध सिंहाली समानधर्मा अछि। पुरुष तीन ही अछि - प्रथम पुरुष, मध्यम पुरुष तथा उत्तम पुरुष। तीनु पुरुषसभमे व्यवहृत होए वाला सर्वनामसभक आठ कारक अछि, जेकर अपन-अपन विभक्तिसभ अछि। "कर्म" के बाद प्राय: "करण" कारक के गिनती होइत अछि, मुद्दा सिंहाली के आठ कारकसभमे "कर्म" तथा "करण" के बीचमे "कर्तृ" कारक के गिनती कएल जाइत अछि। "सम्बोधन" कारक नै होए सँ "कर्तृ" कारक के बावजूद कारकसभक गिनती आठ ही रहैत अछि।
वाक्यक मुख्यांश "क्रिया" के ही मनैत अछि, किया कि क्रिया के अभावमे कोनो भी कथन बनैत ही नै अछि। ई सिंहाली व्याकरण अधिकांश बातसभमे संस्कृत के अनुकृति मात्र अछि। तँ सेहो ओहीमे न त संस्कृत के जेना "परस्मैपद" तथा "आत्मनेपद" होइत अछि आ न त लट्-लोट् आदि दस लकार। सिंहालीमे क्रियासभक ई आठ प्रकार मानल गेल अछि-
- (१) कर्ता कारक क्रिया (२) कर्म कारक क्रिया, (३) प्रयोज्य क्रिया, (४) विधि क्रिया,
- (५) आशीर्वाद क्रिया, (६) असम्भाव्य, (७) पूर्व क्रिया, तथा (८) मिश्र क्रिया।
सिंहाली भाषा बोल-चाल के समय भोजपुरी आदि बोलीसभ के जेना प्रत्ययसभक दृष्टिसँ बहुत ही आसान अछि, मुद्दा लिखए-पढिमे ओतेक ही दुरूह। बोल-चालमे यनवा (वा गमने) क्रियापदसँ ही जाइत अछि, जाइत अछि, जाइत अछि, जा रहल छी, (ओ) जाइय अछि, जाइते अछि इत्यादि ही नै, जाएत्, जाएत् आदि सभ क्रियास्वरूपसभक काम बनि जाइत अछि।
लिङ्गभेद हिन्दी के विद्यार्थीसभक लेल टेढा खीर मानल जाइत अछि। सिंहाली भाषा ई दृष्टिसँ बड सरल अछि। ओतय "बढियाँ" शब्द के समानार्थी "होन्द" शब्द के प्रयोग "लडका" तथा "लडकी" दुनु के लेल करि सकैत छी।
प्रत्येक भाषा के मुहावरा ओकर अपन होइत अछि। दोसर भाषासभमे ओकर ठीक-ठीक पर्याय खोजनाए बेकार अछि। तँ सेहो अनुभव साम्य के कारण दुईटा भिन्न जातिसभद्वारा बाजल जाए वाला दुईटा भिन्न भाषासभमे एक जेना ही मिलैत-जुलैत कहावतसभ उपलब्ध भऽ जाइत अछि। सिंहाली तथा हिन्दी के किछ मुहावरा तथा कहावतसभमे पर्याप्त एकरूपता अछि।
सिंहाली-भाषा एवम् साहित्यक इतिहास[सम्पादन करी]
उत्तर भारत के एक से अधिक भाषासभसँ मिलैत-जुलैत सिंहाली भाषा के विकास ओ शिलालेखसभ के भाषासँ भेल अछि जे ई. पू. दोसर-तेसर शताब्दी के बादसँ लगातार उपलब्ध अछि।
भगवान बुद्ध के परिनिर्वाण के दुई सय वर्षक बाद अशोकपुत्र महेन्द्र सिंहाली द्वीप पहुँचल, तँ "महावंश" के अनुसार ओ सिंहाली द्वीप के लोगसभ के द्वीप भाषामे ही उपदेश देनए छल। महामति महेन्द्र अपन साथ "बुद्धवचन" के जे परम्परा लौने छल, ओ मौखिक ही छल। ओ परम्परा वा तँ बुद्ध के समय के "मागधी" रहल होएत्, वा ओकर दुई सय वर्ष बाद के कोनो एहन "प्राकृत" जेकरा महेन्द्र स्थविर स्वयम् बाजैत रहाल होएत्। सिंहाली इतिहास के मान्यता अछि जे महेन्द्र स्थविर अपन साथ न केवल त्रिपिटक के परम्परा लौने छल, बल्कि हुनकर साथ हुनकर भाष्यसभ अथवा ओकर अट्ठकथासभक परम्परा सेहो। ओ अट्ठकथासभक बादमे सिंहाली अनुवाद भेल। वर्तमान पालि अट्ठकथासभ मूल पालि अट्ठकथासभक सिंहाली अनुवादसभक पुन: पालिमे कएल गेल अनुवाद छी।
किछ प्रमुख सिंहाली शब्द आ ओकर अर्थ[सम्पादन करी]
सन्दर्भ सामग्रीसभ[सम्पादन करी]
- ↑ "Census of Population and Housing 2011". www.statistics.gov.lk. Retrieved 2017-04-06.
- ↑ "Sinhala". Ethnologue. Retrieved 2017-04-06


text:
Wednesday, May 11, 2011
फगुआ-१
कत्त' जा रहलहुं अछि बौआ
हुडदंग हेतई बाहर में, पुछि देल्थिन माय ओकर
जखन-२ निकली हम टोकब जरुरी छौ,
होली छै,
संगी सब संगे हम रंग खेला फेरो त'
घूमि-घामि एही ठाम आयब ने
खिसिया क' बाजल ओ
बेसी नहीं दूर जायब,
छौंड़ा सब पी-पा क' घुमैत रहैत छैक
सड़कहिं पर मारि-पीट करैत रहैत छैक
बड़बड़ाइत मनहि मन, ठीक छै, ततबा कहि
झट मोटरसाईकिल उठा , विदा भेल जल्दी सँ
गाड़ी सँ' नहि जाऊ, माय फेर टोकि देल्थिन
मुदा एतेक सुनबा केर फुर्सति कहाँ ओकरा,
अपनहि टा सुनलनि ओ
ईम्हर बाबू साहेब, अयला संगी सब लग
ओहि दिन के छोडितनि?
रंग आ अबीर सँ' शरीर हिनक रंगा गेल
जाबत धरि बुझबा में अबितनि किछु
ताबत धरि हरियर आ पीयर सँ देह-हाथ सना गेल
होली है, होली है, सस्वर चीत्कार भेल
तकर बाद किछु बोतल मुंह में ढरा गेल
नाच गान सेहो जरूरी एहि अबसर पर
अनका हो दिक्कत त' हिनका की ताहि सँ'
एखन नब शोणित अछि
खयता नहि, पीता नहि, नचता नहि एखने
त' ई सब की होइत छै बुढ़ारी में ककरो सँ'
नचबा केर बाद छलैक, प्लान कतहु घुमबा केर
एक्कहि टा गाड़ी छल सेहो दुपहिए टा
ताही पर चारि गोटे, ककरा परवाहि मुदा ,
ततबे नहि बैसल सब ओही पर जुआने जखन हो
आ स्पीड गाड़ी के सय सँ' ज' कम हो
त' सम्मानक क्षति नहि ई?
सा रा रा सा रा रा सब क्यौ गबैत ,
बात हनुमानक बाबू सँ सब क्यौ करैत
पीने मदमत्त जेना हाथी बताह कोनो
तेजी सँ अनढनायल कत्तहु जा रहल छलाह
की तखने भ' लटपट हाथ हैन्डिल सँ छूटि गेलनि
आ ट्रकक समक्ष ई गाड़ी छल आबि गेलनि
ट्रक त' निपत्ता भेल ,
आब मात्र सड़क छल
गाड़ी छल,
ई चारू सड़क पर
आ एक्कहि टा रंग जेना सब ठाम छल पसरि गेल....
Posted by ADITYA BHUSHAN MISHRA at 8:54 PM
Subscribe to: Post Comments (Atom)


text:
दहेज मुक्त मिथिलाक लेल बैसार
दहेज मुक्त मिथिलाक लेल एकटा बैसार रवि दिन 14 अगस्त के दिल्ली मे कनॉट प्लेस के पास कॉफी हाउस भ रहल अछि. एहि बैसार मे 28 सितंबर के दहेज मुक्त मिथिलाक लेल होए वाला राष्ट्रीय अधिवेशनक एजेंडा पर विचार-विमर्श कएल जाएत.
बैसार मे अधिवेशन कतय कएल जाए...अधिवेशन के कार्यक्रम केहन होए... एकर प्रारूप... सहयोग... संकलन पर मिल-बैसिsक बात कएल जाएत. 28 सितंबर के दहेज मुक्त मिथिलाक लेल
संकल्प दिवस के रूप मे मनाएल जाएत.
एहि दहेज के कारण कतेक घरबर्बाद भ गेल. कतेक घर उजड़ि गेल. कतेक घर नहि बसि पाएल. एकर नाश जरूरी अछि. एहि के लेल लोक के जागरूक करय के जरूरत अछि. शुरुआत भेल अछि. ई नीक कदम अछि.
मिथिलाक दहेज रूपी दानव सं मुक्ति के लेल ई नीक प्रयास अछि. एहि के लेल मदन ठाकुर जी...संतोष चौधरी जी आओर सुनील कुमार झा जी जोर-शोर सं जुटल छथिन्ह. सभ मैथिल के हिनका लोकनि के सहयोग करबाक चाहिएन्हि.
दहेज के खत्म करय लेल मिथिला मे शिक्षा के प्रचार-प्रसार जरूरी अछि. लोक के ई ज्ञान होनाए जरूरी अछि जे ई नीक चीज नहि अछि. एकर शिकार सभ गोटे बनि सकैत छथिन्ह. अगर आई हम दहेज लेब तं काल्हि हमरा देबय सेहो पड़त.
आओर जखन काल्हि हमरा दहेज देबय के बारि आएत तं ओ दहेज जुटाबय लेल कोन-कोन क्रिया-करम करय पड़ैत अछि ओ एकटा लड़की के बापs जानय छथिन्ह. जिनगी भर के लेल कर्जक बोझ मे दबि जाए छथिन्ह.
सासुर मे नहि लड़की के चैन आओर नहि नैहर मे माय-बाप के. सभ परेशान. कतेक लड़की असमय काल के गाल मे समा जाए छथीह. एहि कुप्रथा के खत्म करय लेल जे ई कोशिश भ रहल अछि एकरा सभ लोकनि के तन-मन-धन सं सहयोग करबाक चाही.
मिथिला मे सैकड़ों एनजीओ चलैत अछि. मिथिला राज्य के लेल कतेक संगठन झंडा उठौने अछि मुदा एहि मे सं बेसि संगठन के मिथिलाक लोक सं कोनो लेना-देना नहि अछि.
सभ अपन स्वार्थे अलग राज्य के मांग मे जुटल छैथि. अगर हुनका सभ के कनिओ मिथिलाक चिंता रहतन्हि तं ओ दहेज रूपी दानव के खत्म करय लेल एकटा आंदोलन चलौने रहतिएन्हि.
मुदा ई संगठन सभ के नहि तं मैथिली के चिंता नहि मिथिलाक. मैथिलीक पढ़ाई-लिखाई...किताब... पेपर-पत्रिका... पोस्टर-बैनर...बोर्ड... कार्यक्रम... सीरियल...चैनल किछ के लेल प्रयास नहि बस मिथिला राज्य चाही.
एहि हिसाब सं किछ गोटे मिलिsक जे ई अभियान शुरू करलाह एकर जतेक प्रशंसा कएल जाए कम होएत. मुदा एकरा ओहिना नहि गंभीरता सं लेबय के जरूरत अछि. हेलो मिथिलाक तरफ सं हिनका सभ के शुभकामना छनि.
एहि बैसारक बारे मे कोनो तरहक जानकारी चाही त अहां सभ सम्पर्क क सकय छी:-
मदन ठाकुर - ९३१२४६०१५०
संतोष चौधरी - ९९१०६०७७२०
सुनील कुमार झा – ९९१०१७६१४३
Subscribe to: Post Comments (Atom)


text:
आई दिन में एकटा सुखद संयोग भेल। करीब 40 वर्ष क बाद मिथिलेश सं संपर्क भेल। मिथिलेश आ हम दरभंगा क पीतांबरी बंगाली मिडिल स्कूल में संगहि पढ़ैत रही। 1971 में बाबा क देहांत क बाद हम रांची चल अयलहुं आ ओकरा सं संपर्क खतम भय गेल। पछिला 25 वर्ष सं ओकरा तकैत छलहुं, इंटरनेट पर, दरभंगा में अपने परिचित क द्वारा आ अन्य माध्यम सं। आई फेसबुक पर ओकर प्रोफाइल देखल, तं पत्रकारीय गुण क उपयोग कय ओकर फोन नंबर भेटल। तखन ओकरा सं गप्प भेल, करीब आधा घंटा। एके बेर जेना मोन हल्लुक भय गेल, एतेक पुरान मित्र सं गप्प भेलाक बाद। मिथिलेश के सेहो ओतबे प्रसन्नता भेलैक।
अस्तु, हम सभ जखन छठा क्लास में पढ़ैत रही, एके संगे अध्ययन करी। परीक्षा क तैयारी एके संग करी। मिथिलेश पढ़बा में हमरा से तेज रहय। ओ एखनि इंजीनियर अछि, संप्रति गोपालगंज में पदस्थापित अछि। निजी कंपनी में महाप्रबंधक।
मिथिलेश सं संपर्क भेला क बाद आब उदय क खोज अछि। उदय सेहो हमरा सबहक संग पढ़ैत रहय। राजकुमारगंज में ओकर डेरा छलैक।
फेसबुक क महत्व आई बुझबा में आयल। अपन वाल पर पोस्ट सेहो कयल अछि। आई एतबे।


text:
Sunday, July 27, 2014
पुरनी नानी (कथाकार- जगदीश प्रसाद मण्डल)
पुरनी नानी
तीन माससँ पुरनी नानी ओछाइन पकड़ने छथि। अपने तँ नै बूझि पाबि रहली अछि जे आब ऐ दुनियाँ सँ ‘चलचलौ’ भेल जा रहल छी। मुदा गाममे सबहक बीच चर्च होइत जे ‘पुरनी नानी आब जे दिन छथि से दिन छथि।’ अपने ऐ दुआरे नै बूझि पाबि रहल छथि जे बुझिनिहार तँ ओ ने जिनका अपन जनम कुण्डली आकि जनम दिनक कोनो लिखल सबूत होइ। से तँ पुरनी नानीकेँ छन्हि नै। भऽ सकैए जनम पतरी होन्हि। ओना सबूतो सभटा पकिये होइए सेहो बात नै छै। सबूतो कहिया होइए। कोनो केसक ‘कचिया नकल’ थानामे भेटैए। ओना थानोकेँ दोख लगाएब बेइमानी भेल, जेकरा पकियाक अधिकारे ने छै ओकर तँ कचिये ने पकिया भेल। असल कचिया-पकिया तँ ओइठाम होइए जैठाम नोकरी दुआरे कियो, बिआह करै दुआरे कियो आकि अपन अरुदा छिपबै दुआरे कियो जनम कुण्डलीक तिथि आ विद्यालयक तिथिमे घटी-बढ़ी कऽ लइए। मुदा सहो नै, असलमे पुरनी नानीकेँ उमेरक ठेकाने ने रहलनि। रहबो केना करितनि बेवहारक इतिहासक तारीक घटनाक हिसाबे लिखल जाइए, मुदा वैदिक विधि-बेवहारक तारीकक पता केना लागत। जहिना अधला बढ़ैत-बढ़ैत ढेर लगि जाइए तहिना ने नीकोक छै। नीक तँ नीके भेल, तँए बेवहारो नीक बनैत जाइए। पुरनीओं नानीकेँ सएह भेलनि। तँए कि ओ अपन जन्मक आड़ि-धूर नै देने छथि सेहो बात नहियेँ कहल जा सकैए। केतौ नापि कऽ किलोमीटरक पाथर गाड़ल जाइए, केतौ ठेकानिए कऽ बूझल जाइए, ठेकानोसँ तँ बुझले जाइए। पुरनी नानीक आड़ि-धूरक ठेकान ई छन्हि जे पछिला ‘भुमकम’ मन छन्हि जइमे नअ बर्खक रहथि जे माए कहने रहनि। कहने ऐ दुआरे रहनि जे जखनि भुमकममे घर खसि अँगना वाड़ी सभ एकबट्ट भऽ गेल रहनि, आ माएकेँ सोगाएल बैसल देखि पुरनी भुमकमक उथल-पुथल देखि हँसैत आबि बाजल-
“माए, आब की हेतै?”
जेना माथपर मोटरी रहितो, दोसर-तेसर-चारिम मोटरी चढ़ए लगैत आ उठौनिहारकेँ जे गति होइत होउ, तही गतिमे माए पड़ैत गेली। जेना-जेना ‘पड़ैत’ गेली तेना-तेना आँखिक सोझमे रौतुका तरेगन बेसियाइत गेलनि। बेसियेबो तँ उचिते छेलनि, जँ तृतीया अन्हारसँ चौठक अन्हार बेसी नै हुअए तँ तृतीया चौठ केना हएत। माएक मन पुरनीक मुँहपर पड़लनि। पड़िते दुनू ठोर विदैक गेलनि। जहिना नचारी, वेवसीमे केकरो होइ छै। ‘विदैक’ ई गेलनि जे सभ किछु प्रकृति प्रदत्त चलैत रहत तखने पर्यावरण अनुकूल रहत, नै तँ जहिना कहियो भुमकम हएत, तँ कहियो अकाल पड़त। जखनि बच्चा जनम लइए तखनि ओकर उचित देख-भाल होउ, बच्चाक संग जच्चाकेँ होन्हि, तहिना विद्यालय जाइ जोकर जखनि बच्चा भऽ जाए, तखनि ओकरा विद्यालयमे दाखिल करौल जाए। इत्यादि-इत्यादि। भवलोकमे उमड़ैत-घुमड़ैत माइक मन पुरनीपर एलनि। पुरनी नअ बर्खक भऽ गेल, भुमकम सभ कुछ खसा-पड़ा, ढाहि-ढनमना देलक अछि। तीन मास पछाति पुरनीकेँ दसम बरख चढ़तै। दसम बर्खक पछाति बालामे सियानापनक शक्तिक उदए होइ छै। केना पुरनीक बिआह करब पार लागत। भुमकममे जेते नोकसान भेल ओकरे पुड़बैमे केते दिन लागत, बिना पुड़ेनौं जिनगीक गाड़ी आगू मुहेँ ससरत केना? तैबीच माइक दुनू ठोर विदकैत मसैक गेलनि। मसैकिते मुँहक पट खुजलनि। पट खुजिते अपन मनक मोटरी मोनेमे रखि बजली-
“दाइ पुरनि, तोहूँ आब नअ बर्खक भेलह।”
माइक कहल वएह ‘भुमकमक दिनक नअ बरख’ जोड़ि पुरनी नानी अपन औरुदाक ठेकान केने छथि। मनमे अस्सी बरख अबितनि तखनि ने बूझि पड़ितनि जे अस्सीक पछाति खस्सीक जान जाइते छै, हमरो जाएत। मुदा से तँ खुदरा-खुदरी हिसाब रहनि; १९३४ ईस्वीमे भुमकम भेल..., तइ दिनमे नअ बर्खक रही..., अखनि २०१४ छी...। उमेरक थाहे ने रहनि, तँए रोग-सजिया नै बूझि अरम-सजियाक समए बढ़बए लगली। ओना अरम-सजिया देहक संग-संग मनोकेँ अरमबैत रहनि। करनीक धरनी रहै वा नै रहै मुदा अरमान तँ असमान दिस बढ़बे करत। जहिना सभ तहिना पुरनीओं नानी ने छथि तँए हुनको मनमे हुअ लगलनि। मुदा जेना-जेना बैसारी बढ़ैत गेलनि तेना-तेना काजक दुनियाँ ‘घटबी’ होइत गेलनि। मुदा चिन्तो अनेरे किए करितथि, आब कि कोनो मनोरथ रहलनि जेकरा सवारी बना चढ़ितथि। आब तँ मात्र पाँच कौर ‘अन्न’ आ पाँच हाथ ‘वस्त्र’ भेट जाए, भऽ गेल जिनगी। मुदा जिनगीओ तँ धराह अछिए। दुनू दिस बहैए। एक दिस ‘देवगण’ गनगनाइए तँ दोसर दिस ‘दानवगण’। बीचमे पड़ल मानव ‘दानव दल’मे नाओं लिखौत आकि ‘देवन दल’मे। दल तँ दले छी कखनि हवा-विहाड़िमे उधिया कऽ उनट-पुनट भऽ जाएत तेकरो ठेकान नहियेँ अछि। जेना-जेना पूर्णिमा पबैले पनरहो दिनक तिथि नमैर-नमैर ठेंगी जकाँ बढ़ैत रहैए तहिना पुरनीओं नानीक मन अपन जिनगीक खिस्सा-पिहानी सुनबै दिस बढ़लनि। मुदा अमावसक अन्हार जकाँ नानीक ‘समए’ बदलए लगलनि। बदलए ई लगलनि जे मनक जे ‘मनियाँ’ रहनि ओ कमैत गेलनि। जहिना सभ लीलाधारी अन्तिम समैमे ‘राम नाम’पर पहुँच जाइत तहिना पुरनीओं नानीक मन मानि गेलनि जे अनेरे एतेटा जिनगीमे समुद्र उपछलौं, जखनि कियो ने किछु लऽ कऽ आएल आ ने लऽ कऽ जाएत, तखनि अनेरे ने ‘हाइ-हाइ’ केलौं।
दू मास ओछाइन धेला पछाति जखनि पुरनी नानीक गिरह-गाँठ जकड़ए लगलनि तखनि अपनो मन कनी-मनी मानए लगलनि जे भरिसक ‘बूढ़’ भऽ गेलौं। बूढ़केँ तँ एकेटा काज बाँकी रहैए, ओ छी ‘मरब’। जखनि सभ मानिते अछि तँ हमहूँ मानि गेलौं, जे बूढ़ भऽ गेलौं, राजा दशरथकेँ कानक ऊपर, माथक पजरवाहिमे, एकटा केश पकिते तुलसी बाबा बूढ़ घोषित कऽ देलखिन आ हमर तँ सौंसे माथे पटुआक सोन जकाँ झलकैए। दरभंगा असपताल ताबे नै ने बनल रहै जे पाँच बर्खक धिया-पुताकेँ पाकल केश तुलसी बाबा देखितथि। दू मास बीतैत-बीतैत पुरनी नानी अदहासँ बेसी जिनगीक खिस्सा-पिहानी बिसरि गेली। ओना अहू दुनू मासमे, जहिएसँ पुरनी नानी ओछाइन दिस बढ़लथि, गाम-समाजक लोक अपन-अपन असीरवाद लिअ पहुँचए लगली। जइसँ जेते बात मनमे रहनि ओइमे बँटैत-बँटैत घटबीओ भेलनि। होइते छै किने खुरपी-टेंगारी तँ ओतबे काल तक ने भेल जेते काल ओकरा धार रहै छै आ काजक रहैए। नै तँ कबारखानाक बौस भेल।
आइ पुरनी नानीक तेसर मासक उनतीसम दिन छियनि। भोरेसँ जिज्ञासा केनिहारिक भीड़ उमड़ए लगल। जे पहिने जिज्ञासा करैत घुमली, ओ भगवानक परसाद बँटिते गेली, ‘पुरनी नानी आब जे क्षण छथि से क्षण छथि।’
आरो जिज्ञासुकेँ नौत पड़ैत गेल। पुरनी नानीक ओछाइनिक चारू भाग जिज्ञासु बैसल। भाय! जिज्ञासु तँ जिज्ञासु छी अनके बातमे अपन बात घोड़िओ दइए आ छानि कऽ निकालिओ लइए।
गामक बेटी सुलक्षणी, कौलेजमे पढ़ैत। गाम आएले छल। लोकक संग ओहो पुरनी नानी लग पहुँचल। ‘चुपा-चुप, धुपा-धुप’ देखि सुलक्षणी पुरनी नानीक लगमे पहुँच बाजल-
“नानी, नीनक की हालति अछि?”
सुलक्षणीक अपन ढंगक प्रश्न। नीनो निरोगक लक्षण छिऐ। मुदा पुरनी नानी आब ओइ अवस्थामे नै, जे सुलक्षणीक प्रश्नक उत्तर दितथि। कानो बन्न भऽ गेल छन्हि, सोझहे ठोर पटपटबैत सुलक्षणीकेँ देखलखिन, सुनलखिन किछु ने। मुदा अपन मनक बात मनमे उबियाइते रहनि बजली-
“बुच्ची, जे नीक कि बेजए केलौं से लिअ दुनियाँमे रहनिहार, मुदा अखनो एकटा बात नै बुइझ पेलौं?”
ओना पुरनी नानी जिनगीक सभ बात बिसरि गेल छेली। मुदा जेना मनक जड़िमे, जनेरक खुट्टी जकाँ रहबे करनि। मरै बखतमे कियो नीक ‘मिठाइ’, तँ कियो नीक ‘फल’, तँ कियो किछु तँ कियो किछु लऽ जिज्ञासा करए जाइते अछि। जँ से नै तँ मरैसँ घंटा दू घंटा पहिने एते दान-पुन किए होइए। पुरनी नानीक कानमे मुँह सटा सुलक्षणी पुछलकनि-
“की नै अखनि तक बूझि पेलौं नानी?”
ओना कानमे मुँह सटा सुलक्षणी बाजल छल मुदा बहिराएल कान पुरनी नानीक, किछु ने सुनि पेली। मुदा अपन मनक मणि फुटलनि-
“बुच्ची, पैछलो भुमकम[1] मन अछि, आ किछु दिन पहिने[2] सेहो भेल। जँ एके रंग[3] भुमकम होइ, मुदा ओकर मास अलग-अलग होइ जेना अपना ऐठाम जाड़क समए माटि नमी युक्त रहैए, बरसातमे गील रहैए, आ गरमीमे नमी विहीन रहैए तखुनका, तँ एके रंग क्षति करत।”
एहनो तँ होइते अछि ‘जे बात’ लोक नै बुझैए ओकरा गोपलखतामे दऽ दइए। तहिना पुरनी नानीक बातकेँ जिज्ञासा करैवाली गोपलखतामे फेक, बाजलि-
“बुढ़ाड़ीमे अहिना लोकक मन भऽ जाइ छै, जे अनेरो किम्हरोसँ किम्हरो मन छिड़ियए लगै छै। नानीक माया छूटि रहल छन्हि। आब हिनकर बात असीरवाद बूझि सिर चढ़ा लिअ।”
मुदा नानीक नै बूझल बातकेँ प्रश्न बूझि सुलक्षणी ‘बारहो मास’ दिस तकलक। तीन सए पैंसैठ दिनक बरख होइए मुदा तँए कि ‘दूटा दिन’ एक रंग होइए आकि दू रंग। तही बीच पछुआएल जिगेसा केनिहारि सभ पहुँच गेली। बैसल जमात नानीक पएर छूबि-छूबि विदा भेली। मुदा सुलक्षणीक मन ठमकि गेल। ठमकला पछाति मन कबुला करा लेलक जे बिनु प्रण-पणक जिनगी, केरा, अनरनेबाक फल जे उच्च कोटिक फल तँ छी मुदा आमक गाछ सन छाती थोड़े हेतइ? तखने मनमे उचरलै गोबरे गोइठा बनि आगिक रक्षा करैए! आकि मुँहसँ हँसी फुटलै। मने-मन संकल्प केलक, ‘अगिला पाठ कौलेजमे पढ़ब।’¦¦¦
२७ जुलाई २०१४
Subscribe to: Post Comments (Atom)


text:
मिथिलाक सुपुत्र निग्मानंद के श्रद्धांजलि
मिथिलाक बिहार प्रान्तक दरभंगा में लदारी गाम आ ओहि गाम में अभियंता श्री प्रकाश झा आ हुनक धर्म्पत्निक सुपुत्र श्री स्वरुपम कुमार झा जे १९९५ में दीक्षा प्राप्त क बनिगेला स्वामी निग्मानंद.
३४ वर्षीय स्वामी १९ फरवरी , २०११ सं निरंतर रूपें पवित्र गंगाक अस्तित्व बचेबाक हेतु आमरण अनशन पर बैसल छलाह. ३ मासक कठोर अनशन पर बैसल स्वामी जीक दिस कहियो सरकारक नजर नई गेल २७ अप्रैल, २०११ के दिन हुनक अचेतन स्वास्थ अवस्था देखिहुनका अस्पताल में भर्ती कयल गेल. अस्पताल में रहला के बादहुं स्वामी अप्पन अनशन नहीं तोड़लाह आ गंगाक अस्तित्व रक्षाक लेल सरकार सं गुहार करैत रहलाह.
श्री स्वामी जी मां गंगाक पक्ष में लड़ैत लड़ैत अप्पन देह त्याग क देलन्हि... मुदा मूकदर्शक बनल ई सरकार पर एक्कर किछ प्रभाव न पडल. कि स्वामीक प्राणक कोनों मोल नई अछि ? कि स्वामी निग्मानंद अप्पन कोनों व्यक्तिगत स्वार्थ में लिप्त भ ई आंदोलन केने रहैथ? नहीं . ओ बस पवित्र गंगाक अस्तित्व रक्षाक हेतु अप्पन प्राण त्याग देलन्हि.
ई निर्लज सरकार सं यूथ ऑफ मिथिला आग्रह करैत अछि जे स्वामी जी के उचित राज्यों सम्मान द गंगाक अस्तित्व रक्षा में जल्दी अप्पन अग्र्सर्ता देखाबय.
यूथ ऑफ मिथिला सरकारक अहि प्राण आहुति नीति के खंडन करैत स्वामीक प्रति हार्दिक श्रधांजलि व्यक्त करैत अछि.
माँ मिथिला स्वामी जी के आत्मा के शान्ति प्रदान करैथ.
-:यूथ ऑफ मिथिला:-
हमर ईमेल:-info@hellomithilaa.com
Subscribe to: Post Comments (Atom)


text:
नई दिल्ली। स्वास्थ्य मंत्रालय क अनुसार प्रति एक हजार जन्मल नवजात मे शिशु मृत्यु दर क आंकड़ा 47 स तीन अंक घटकए 44 पर आबि गेल अछि। एहि मे बिहार 12 अंक क सुधार क राष्ट्रीय औसत क बराबरी केलक अछि। जखनकि राजस्थान, मध्य प्रदेश आ उत्तर प्रदेश सन राज्य शिशु मृत्यु दर क राष्ट्रीय औसत स काफी दूर अछि।
मंत्रालय दिस स जारी 2011 क आंकडा क आधार पर रजिस्ट्रार जनरल आफ इंडिया द्वारा जारी सैंपल रजिस्ट्रेशन सिस्टम क अक्टूबर क बुलेटिन क अनुसार गाम मे शिशु मृत्यु दर क आंकड़ा प्रति हजार 51 स घटि कए 48 आ शहर मे 31 स 29 पर आबि गेल अछि।
गोवा, मणिपुर आ केरल मे स्थिति बिहार स नीक अछि। मध्य प्रदेश मे 59, उत्तर प्रदेश आ ओडिशा मे 57/1000 तक अछि। जे शिशु मृत्यु दर क राष्ट्रीय औसत स 13 अंक बेसी अछि। असम, राजस्थान, मेघालय, छत्तीसगढ़ मे सेहो शिशु मृत्यु दर राष्ट्रीय औसत स बेसी अछि। एसआरएस सर्वे क तहत जन्म दर, मृत्यु दर, प्रजनन आ मृत्यु क तमाम राष्ट्रीय आ उप राष्ट्रीय स्तर क संकेतक कए शामिल कैल जाइत अछि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna
राष्ट्रीय औसत क बराबरी केलक बिहार
नई दिल्ली। स्वास्थ्य मंत्रालय क अनुसार प्रति एक हजार जन्मल नवजात मे शिशु मृत्यु दर क आंकड़ा 47 स तीन अंक घटकए 44 पर आबि गेल अछि। एहि मे बिहार 12 अंक क सुधार क राष्ट्रीय औसत क बराबरी केलक अछि। जखनकि राजस्थान, मध्य प्रदेश आ उत्तर प्रदेश सन राज्य शिशु मृत्यु दर क राष्ट्रीय औसत स काफी दूर अछि।


text:
अपन मिथिला , जलेश्वर भदाै १– ह्रदयघातसे मौत भेल महोत्तरीके जलेश्वर नगरपालिका ९ के रामेश्वर चौधरीके बाढ़िके कारण परिवार आँगनमें दाहसंस्कार केने अछि।
भारी बर्षाके कारण जलेश्वर क्षेत्र पानि भरलाके कारण मौत भेल चौधरीके परिवार घाट तक पुगब नै सकल तब परिवार आँगनमें दाहसंस्कार केने अछि।
२८ साउनमें नातिनीसँगे बसिरहल समय ५४ बर्षीके चौधरीके ह्रदयघाटसे मौत भेल छेल ।
मृतक चौधरीके तीन टा बेटा अछि । ओहि में से जेठ बेटा बिनोद चौधरी अछाममें, मझीला बेटा दिनेश चौधरी मलेसियामें काम करैत आरहल अछि । छोट बेटा उमेश चौधरी घर में अछि । भारी बर्षाके कारण जेठ बेटा रहल अछाममें सेहो बाढ़ि के कारण घर नै आबैसकै के स्थिति छेल आ मझिला बेटा मलेसियामें अछि।
ओहिसे बुबाके दाहसंस्कार में छोटका बेटा उमेश आगि देंने अछि /
फोटो साभार - अजय अनुरागी


text:
शुक्रवार, 30 नवंबर 2012
मैथिलि रंग मंच में महिला लेल आब उज्जवल भविष्य (रूपम )
मिथिलांचल टुडे प्रकाशित अनक 2 में - मैथिलि रंग मंच में महिला लेल आब उज्जवल भविष्य (रूपम ) सात बरख क उम्र सओं रंगमंच स जुडनिहार रूपम श्री नैन ने तिरपित भेल स घर-घर मे चर्चित भ चुकल छथि। 2009 मे रंगकर्मी प्रमिला झा नाट्य वृति प्राप्त केनिहारि रूपम पंचकोशी सहरसा क नाम आइ अपन अभिनय कए नित्य निखारबा मे लागल छथि। मध्यवर्गीय परिवार लेल रंगमंच आ मैथिली रंगमंच मे महिला क भविष्य पर राष्ट्रपति स सम्मानित रूपम क संग विस्तार स गप केलथि अछि पत्रकार नीलू कुमारी। प्रस्तुत अछि गपशपक किछु खास अंश प्रश्न – अपन संबंध मे किछु बताऊ?
उत्तर – सहरसाक एकटा मध्यमवर्गीय परिवार मे 10 मई 1988 मे हमर जन्म भेल, पिताजीक छाँव बचपने मे हमरा सबके माथ स उठि चुकल छल, माँ पोस-पालि कए पैघ केलक आई हम जे छी हुनके बदौलत। प्रश्न – रंगमंच स कोना जुड़लहूँ? उत्तर – बचपन स हमरा रंगमंच स बेसी लगाव छल, स्कूल कॉलेज मे हम डांस करैत रही, एहि क्रम मे एक बेर सुजीत जी हमर स देखलथि। एकरा बाद ओ हमर घर पर एलथि आ हमरा कहलथि-‘रूपम अहां इप्टा स जुडू, इ एकटा एहन सार्थक मंच अछि जेतए अहांक प्रतिभा कए केवल सराहल नहि जाएत अपितु एकटा नीक मंच सेहो भेटत। हुनक आश्वासन पर 1995 मे हम इप्टा, सहरसा स जुड़लहूँ। तकर बाद त जेना हमर सपना कए पंख लागि गेल आ सबहक आशीर्वाद स आइ हम एहि मुकाम पर छी। प्रश्न – एहि ठाम तक पहुंचबा मे कोन तरहक संघर्ष करए पडल? उत्तर – कॅरियर मे जतय तक पहुंचलहु अछि, हमर माँ क पर्याप्त सहयोग रहल। कहियो कोनो काज लेल ओ मना नहि केलथि। शुरूआत मे बड़ दिक्कत भेल, तरह-तरह कए उलहन सुनए पड़ल। लड़की भ कए कोना मंच पर अभिनय करत, इ सब कहैत रहल। मुदा आब जखन ओ हमरा एहि मुकाम पर देखैत छथि, त सब कए नीक लगैत छैन। प्रश्न-अभिनय क अलावा कोनो अन्य कैरियर सोचने रही? उत्तर – हम संगीत स प्रभाकर केने छी, रंगमंच क अलावा संगीत क साधना सेहो चलैत अछि, अगर हम रंगमंच स नहि जुड़ल रहितहुं त संगीत क क्षेत्र म रहितहुं। प्रश्न – अहाक नजरि मे मैथिली रंगमंचक की भविष्य अछि? उत्तर – मैथिली रंगमंच क भविष्य खास क महिला लेल आब उज्जवल बुझा रहल अछि। एहि चारि-पाँच साल मे मैथिली क जे ग्लोबलाइजेशन भेल अछि ओहि स एकर भविष्य पर कोनो तरह क शक नहि कैल जा सकैत अछि। मैथिली रंगमंच सेहो आब अंतररास्ट्रीय स्तर पर अपन उपस्थिति देखा रहल अछि। मैलोरंग, मिथिलालंगन, मीनाप, पंचकोशी आदि-आदि संस्था रंगमंच सब मैथिल प्रतिभागी क सहयोग क रहल अछि। प्रश्न – जीवन क कोनो अविस्मर्णीय क्षण जे अहा हमरा संग साझा करए चाहब। उत्तर – हमर जिनगीक सबस पैघ क्षण छल तरंग महोत्सव मे उत्कृष्ट नृत्य प्रस्तुति लेल प्रतिभा सिंह पाटिल स पुरस्कार लेब। ओना जखन ‘’नैन न तिरपित भेल’’ क पोस्टर समस्त बिहार मे लागल छल आ हमर सखी-सम्बन्धी सब फोन पर हमरा बधाई देने रहथि ओ समय हम आइ धरि नहि बिसरलहुं अछि। प्रश्न – अहांक पुरस्कार क सूची त बड पैघ अछि, किछु खास पुरस्कार क चर्चा करए चाहब? उत्तर – 2003 मे खगौल, पटना मे हमरा सर्वश्रेष्ठ अभिनेत्री स सम्मानित कैल गेल अछि आ तरंग महोत्सव मे उत्कृष्ट नृत्यक लेल द्वितीय पुरस्कार रास्ट्रपति प्रतिभा सिंह पाटिल स भेटल। संगहि 2009 मे मैलोरंग स प्रमिला झा नाट्य वृति आदि भेटल। प्रश्न - नाटक क गप करब त अहंक सूचि ख़तम नै हाएत, किछु खास धारावाहिक वा नाटक केर चर्चा करए चाहब ? उत्तर - कनी हँसैत, सूचि ओतबो पैघ नै अछि मुदा नैन न तिरपित भेल स हमर कैरियर क मुकाम भेटल आ आई हम पटना, दिल्ली, कोलकता समेत कतेको मंच पर अपन अभिनय क प्रदर्शन कए छुकल छि, हमर प्रिय नाटक मे मधुश्रावणी, कनिया-पुतरा, आ पाँच पत्र अछि, ओना हमर प्रिय नाटककार महेंद्र मलंगिया जी छथि। प्रश्न – भविष्य मे कौन तरह क काज करब पसिन करब? उत्तर – जतय काज भेटत आ नीक काज भेटत, हम जरूर करै चाहब। ओ संगीत क्षेत्र हुए वा अभिनय क्षेत्र। प्रश्न – मिथिलांचल टुडे क ई अंक महिला विशेषांक अछि , एहन मे मिथिलानी लेल कोनो सन्देश। उत्तर – निश्चित रूपेण महिला सब स इ कहै चाहब जे जों अहां रंगमंच स जुड़ल छी त पूरा जी जान स जुड़ल रहू, समाज क परवाह जुनि करू, जखन अहां मुकाम पर पहुंच जाएब तखन वैह आलोचक जे आइ अहांक आलोचना क रहल अछि ओ काल्हि अहांक सराहना करत। मिथिलांचल टुडे स गप करबाक लेल बहुत बहुत धन्यवाद। अहूं कए बहुत-बहुत धन्यवाद। मिथिलांचल टुडे प्रगति करए सैह माँ भगवती स कामना।
नीलू कुमारी सहरसा , बिहार
मेवाड़ आ मालवाक सांझी लोककला : एक परिचय
महिला संस्कृति रक्षण केर संवाहिका छथि। ई परम्परा सनातनसँ शाश्वत अछि। संस्कृति अगर लोक संस्कृति हो तँ महिला लोकनिकेँ लगभग एकाधिकार भऽ जाइत छन्हि। जइ कार्य, संस्कार, रीति इत्यादिकेँ शास्त्रीय पर
म्परा द्वारा महिला लोकनि नै कऽ पबैत छथि तकरा लोकपरम्परा आ लोक विधान द्वारा विस्तारसँ करैत छथि। मिथिला संस्कृति मे तुसारी, मधुश्रावणी, आम-महु बिआह, जटा-जटिन, बिआहक पश्चात् कोहबर घरमे सम्पादित अनेक दिनक विधि-बेवहार एकर उदाहरण अछि। लोक परम्परा समन्वित परम्परा हो इत अछि। एक विधिक संग अनेक क्रिया-कलाप आ रचनात्मकता संलग्न रहैत अछि- पूजा पाठ, तंत्र-मंत्र, पितृ आराधना, गीत-संगीत, जादू-टोना, वस्त्र विन्यास, विभिन्न कलाक प्रदर्शन इत्यादि। सभ आपसमे ताना बाना जकाँ जुटल। एक-दोसरक प्रति समर्पित। एककेँ बिना दोसरक सम्पादन असंभव।
15 दिनक पितृपक्ष एखने अर्थात् 15 अक्टुबर 2012क समाप्त भेल अछि। ऐ पन्द्रह दिनमे हमरा लोकनि अपन समस्त स्वर्गवासी पितृ एवं मातृकेँ स्मरण करैत हुनका लोकनिकेँ तील-जलसँ तृप्त करैत छी। आवाह्न तर्पन आ पुन: जयबाक िनवेदन :
“ऊँ आगच्छन्तुमे पित्र इमम् ग्रहनन्तु जलाजलिम्।।”
"हे पित्र (मातृ) आऊ आ जलकेँ स्वीकार करू। आब अहाँ देवलोकमे छी। तँए हमरा लोकनिक कल्याण करू।
पितृ पक्षमे लगातार पन्द्रह दिन धरि राजस्थानक मेवाड़ (अर्थात् उदयपुर, महासमद) आ मध्यप्रदेशक मालवा (उज्जैन, इन्दौर ग्वालियर आदि ) मे कुमारि कन्या सभ सांझी पूजैत छथि। सांझीमे अनेक तरहक चित्रकलाक आ विम्बक िनर्माण करैत छथि, गीत गबैत छथि आ अन्तत: सांझीकेँ जलकरमे भसा दैत छथि। सांझीक पूजा स्वर्गीया मातृ लोकनिक, आवाह्न आ कृतज्ञताक अर्पन मानल जा सकैत अछि।
सांझीक पूजा आ प्रचलन ओना तँ राजस्थान, मध्यप्रदेश, पश्चिमी उत्तर प्रदेश, उतराखण्ड , उड़ीसा आ अपन मिथिलोमे कुनो ने कुनो रूपमे व्याप्त अछि। हरियाणामे ई सेहो बहुत उत्कृष्ठतासँ मनाएल जाइत अछि। सांझी केर अनेक नाम यथा- सांझी, सांजी, संझ्या, संध्या, संधा, हांजी, हज्जा इत्यादिसँ जानल जाइत अछि।
पितृपक्षमे पन्द्रह दिन धरि मेवाड़ आ मालवाक कुमारि कन्या लोकनि घरक बाहरी देबालपर गाएक गोबरसँ आ माटि स मोटगर लेप बना एक तरहक वर्गाकार आकृति कऽ ओइपर विभिन्न तरहक चित्रांकनक िनर्माण करैत छथि। संगे अनुष्ठान, गीत-नाद, पूजा-पाठ सेहो चलैत रहैत छैक। ओइ समैमे अगर उज्जैन शहरक सिंहपुरा आदि क्षेत्रमे जएब तँ लागत जेना कुनो कला िदर्घाक वीथिका मे आबि गेल छी। कलाकृतिकेँ देखि भाव-विभोर भेने बिना नै रहब। तेरहम दिन किला-कोटक िनर्माण होइत छैक। किला कोटक अर्थ भेल कलाकेँ चारुदिस सँ राजमहलक किला जकाँ गढ़ बना देनाइ। अन्तत: पन्द्रहम दिन सांझीक पूरा रूप प्रसस्त भऽ जाइत छैक। पन्द्रहमे दिनक सांझमे तमाम चित्रकेँ खुरेचि कुमारि कन्या, नव ब्याहल लड़की (जे बिआहक प्रथम वर्षमे सांझी देवीक उद्यापन करैत छथि।) समस्त खुरचल सामग्रीकेँ लऽ पोखरि धार, नदी आदिमे विसर्जन कऽ दैत छथि। विसर्जनक दृश्य बड्ड भावमय होइत छैक। लड़की सभ गबैत, नचैत नव वस्त्रसँ सजल माधुर्यक वातावरण बनेने रहैत छथि।
सांझीमे प्रयुक्त विम्ब आ रूप सांझी लोककथाक आधारपर होइत छैक। गोबरसँ नीप बेस बना ओइपर फुलक पंखुरी, चमकम कागत आदिसँ चित्र बनाएल जाइत छैक। सांक्षी देवीक गीत गएल जाइत छैक। किछु चित्र एहनो होइत छैक जे नव ब्याहताकेँ पारिवारिक जीवनक आवश्यकताकेँ सूचित अथबा प्रदर्शित करैत छैक। ओइ श्रेणीमे टी.वी., फ्रीज, मोटर बाईक, गैसक चुल्हा आ सिलिण्डर इत्यादि सेहो मनोहारी ढंगसँ चित्रित कएल भेट जाएत।
सांझी के छलीह? ऐ सम्बन्धमे अनेक तरहक दंत कथा छैक। जेना कि सांझी दुर्गाक एक रूप छथि; ब्रह्माक पुत्री छथि; सांझी पार्वती अर्थात शिवक अर्धांगिनी छथि; सांझी वैदिक देवी छथि जिनकर उपासना संध्या अर्थात् सांझमे कएल जाइत अछि; सांझी लक्ष्मी नारायणक प्रतिरूप छथि; सांझी नवदुर्गाक प्रतिमूर्ति छथि; सांझी बृन्दावन धामक देवी छथि; सांझी राजस्थानक संगानेरक कन्याक छथि जिनकर बिआह अजमेर छलन्हि; सांझी कुमारि कन्या–सबहक अराध्य आ प्रीय देवी छथि, सांझी राजस्थानक बगड़ावत क्षेत्रमे लोक आख्यायनमे प्रशंसित देवी थीकीह आ अन्तत: सांझी सूर्य देवक अर्धांगिनीक रूपमे सेहो जानल जाइत छथि।
चित्रित चित्रांकन आ मनुक्खक आकृतिसँ एना ज्ञात होइत अछि जे सांझी एक ब्याहल कन्या छलीह। जिनकर वैवाहक जीवन सफल नै रहलनि। अनमेल बिआह छलन्हि। पति, सासु, समाज सभ शोषण केलकन्हि।
कुमारि कन्या सभ भोरे उठि ताजा गोबर चूनि फूल, पत्तीक बेवस्था कऽ सांझी कलाक निर्माण मे लागि जाइत छथि। देबाल एक क्षेत्रकेँ वर्गाकार आकृतिकेँ गोबरक आ माटिक लेपसँ भरल जाइत अछि। परम्परा आ व रूचिकेँ मिश्रण कऽ मोटीफ केर निर्माण होइत अछि। हरेक कन्याक कल्पनाशीलता भिन्न होइत छन्हि। माय, पितियाइन सभ सेहो मदति करैत छन्हि जइसँ सांझी रमणगर आ सौन्दर्यसँ परिपूर्ण भऽ जाइक। बनेबाक सामग्रीक रूपमे गोबर, फूल, पात, धास, मक्कैक बालि, रंगारंग कागज, टीन फ्वाइल, कौड़ी, बांसक -बत्ती, सिन्दुर कुमकुम इत्यादिक प्रयोग सबतरि भेटत। मालवा अर्थात उज्जैन दिस गुल-तेवारी, गेन्दा लाल, चमेली, बरमासा फूल जेकरा सदा सुहागन सेहो कहल जाइत छैक केर प्रयोग होइत छैक। गुलाबी, उज्जर, पीकीस ब्राउन, आदि रंगक विशेष स्थान होइत छैक।
सर्वप्रथम आंगुरसँ प्रथम परतक निर्माण कैल जाइत छैक। जकरा गोहाली कहल जाइत छैक। ऐमे वर्गाकार क्षेत्र अथवा अष्टकारक निर्माण गोबर आ माटिक मोट लेपसँ देबालपर कएल जाइत छैक। प्रथम तीन आंगुरक सहायतासँ फीगरक निर्माण केलाक बाद फुल, पात, घास, आदिसँ साटि फीगरकेँ सजाएल जाइत छैक। प्रथम दिनक डिजाइनकेँ दोसर दिन उखाड़ि देल जाइत छैक। प्रत्येक तिथिक अनुसारे मोटीफक निर्माण कएल जाइत छैक। राजस्थानक एक गाममे प्रयुक्त तेरह दिनक सांझी चित्रण हमरा एना भेटल-
एकम (पहिल)- वन्दरावल
बीज (दोसर)- बीजना (पंखा)
तीज (तेसर दिन)- तीन, तिवाड़ी (तीन खिड़की)
चौठ (चारिम दिन)- चौपड़
पंचम (पॉचम दिन)- पांच कुवारे (पाँच कुमार बालक)
छठम (छठम दिन)- फूल छड़ी (फूलक डंडा)
सातम (सातम दिन)- सातिया (स्वास्तिक)
आठम (आठम दिन)- अष्टकोणी बाजोट (बैसैबला टूल)
नम (नवम दिन)- डोकरा-डोकरी (बुढ़आ बुढ़ी)
दशम (दसम दिन)- दस पकवान (दस तरहक ब्यंजन)
ग्यारस (ग्यारहम दिन)- जनेऊ
बारस (बारहम दिन)- सीड़ी (सीढ़ी)
तेरस (तेरहम दिन)- कोंट (ऐ दिनक सांझीमे सभ दिनमे युक्त चित्रक िनर्माण कएल जाइत छैक। एकरा अलाबे आरो बहुत रास बिम्वक निर्माण होइत छैक।)
सांझी कलाक रूप आ ओकर अर्थ लोक कलामे आश्चर्यजनक ज्ञान आ परम्पराक समावेश होइत छैक। कुनो चीज निरर्थक नै भेटत। जेना कि कतौ-कतौ सातम दिन हत्यारी-हतम केर रूपक विन्यास करबाक परम्परा छैक। तइ दिन ओइ आत्माक स्मरणमे रूपकेँ गढ़ल जाइत छैक जिनकर या तँ हत्या भऽ गेलन्हि या ओ स्वयं आत्महत्या कऽ लेलन्हि। नवम दिनमे डाकरिया नम बनैत छैक। ओइ दिन बुढ़ आ बुढीक चित्रण होइत छैक जे नवमी तिथि में अई जीवनकेँ तियाग केलन्हि। बीजना या बीजनी खजुर पंखाकेँ कहल जाइत छैक। तेसर दिन तिवाड़ी अर्थात तीनटा खिड़कीक निर्माण कएल जाइत छैक। चौपड़ खेलक चित्रण चारिम दिन कएल जाइत छैक। कतौ-कतौ छठम तिथमे फूल छाबरी अर्थात् फुलडालीक निर्माण करबाक परम्परा भेटत। सतिया अथवा हतिया स्वास्तिककेँ कहल जाइत छैक। एकर निर्माण सामान्यतया सातम दिन कएल जाइत दैक। अठकली फूलक निर्माण आठम दिन कएल जाइत छैक। कतौ-कतौ नवम तिथिमे नंगटा-नंगटी (वाद्य यंत्र) रचना सेहो कएल जाइत छैक।
लोक परम्परा शास्त्रीय परम्परामे सेहो प्रयुक्त कएल जाइत छैक। राजस्थानक श्रीनाथ जीक मंदिरमे मुर्तिक पाछाँ पिछवाइ कला आ केराक पातपर सांझी बनैत छैक। एकर दोसर ठाम जलमे सांझी बनैत ैछक। वृन्दावनमे फर्शपर रंगोलीक रूपमे अनेक तरहक रंग आ चाउरक आंटाक प्रयोगसँ कलात्मक सांझी राधा आ कृष्णक प्रेमकथा आ भक्तिकेँ स्मरण करबाक अप्रतीम कलाक रूपमे बनाएल जाइत छैक।
बहुत तँ जानकारी नै अछि परन्तु बुझना एना जाइत अछि जे मिथिलामे सांझ पूजक परम्परा आ कुमारि कन्या सभ द्वारे तुसारी पूजन सांझीक परम्पराक एक रूप अछि। नेपाल आ उत्तराखण्डमे सेहो किछु एहन परम्पराक विधान छैक।
एक दिन राजस्थानक उदयपुरसँ हल्दी धाटी घूमए लेल गेल रही। ओतए केर सांझी स्थानीय फूलक सहायतासँ बनाएल जाइत छैक। आ ओइमे राधा-कृष्णक प्रेमक प्रबलता दृष्टिगोचर भक्ति-भावसँ कलात्मक रूपे होइत छैक। फूलक एहेन विन्यास अन्यत्र असंभव। ओना लोककलामे कून नीक आ कोन खराप ई कहब असंभव मुदा मालवा अबिते मातर सांझीक कलासँ कुनो बटोही मंत्र मुग्ध भऽ जाइत अछि। ओतए केर नायिका केर आँखि अतेक कतरगर जे मोन करत दखिते रही। जेहने किशोरी तहने चित्रकला। मोन करत केकर प्रशंसा करी चित्रक अथवा चित्र बनेनिहारिकेँ?
राजस्थानमे एक कथा पता लागल। संझा छलीह सांवरि आ सामान्य गरीब घरक कन्या। हुनकर बिआह किछु खाश परिस्थितिमे एकटा नांगर ब्रह्मण जेकर नाम खोड़या ब्राह्मण रहैक- करा देल गेलन्हि। बेचारी संझाकेँ सासुरमे बड्ड कष्ट भेलन्हि। पति कहियो हुनकर भावनाकेँ सम्मान नै देलकन्हि। नैहरमे जनम हेबाक तुरंत बाद माय मरि गेलथिन्ह। कष्टेमे जनम भेलनि, विकट स्थितिमे बिआह भेलन्हि आ कष्टेमे मरि गेलीह सांझा। हुनका मरला उत्तर दैव लोकमे स्थान भेटलनि। आ जे कुमारि कन्या श्राद्ध पक्षमे हुनकर तेरहसँ पन्द्रह दिन अराधना करतीह तिनकर वैवाहिक जीवन सफल रहतैक। अही तरहक लोक मान्यता ओइ क्षेत्रमे छैक।
मिथिलाक सामा-चकेबा पाबनि जकाँ मालवामे सांझीक भाइ-बहिनक सम्बन्धकेँ मधुर बनेबैबला लोक-उत्सव मानल जाइत छैक। लड़की सभ अपन बीराजी (भैय्या)क लेल मंगल कामना करैत छथि। जे चीज नै भेटैत छन्हि तइ लेल भायसँ निवेदन कऽ ओइ चीजकेँ मंगा संझाक नीक जकाँ निर्माण , पूजा-पाठ करैत छथि।
अन्तत: यएह कहल जा सकैत अछि जे सांझी लोक परम्पराक एक अनुपम उदाहरण अछि. अहेन उदाहरण जइमे चित्रकला, नृत्यकला, संगीतकला, वस्तुकला आदिक सम्न्वित समावेश भेटत। ऐ तरहक अनुपम लोक कलाक रक्षण भेनाइ अनिवार्य।
डॉ. कैलाश कुमार मिश्र
प्रधान संपादक - मिथिलांचल टुडे
गुरुवार, 29 नवंबर 2012
मैथिली रंग-मंच पर महिलाक स्थिति
मैथिली रंगमंच पर महिलाक स्थिति
किया नहि अछि नीक स्थिति : महिलाक स्थिति त अन्यान्यभाषक रंगमंच पर सेहो नीक नहि अछि मुदा मैथिली सबस पाछु अछि। अन्यान्य भाषक महिलाकर्मी द्वेष भावना स ऊपर उठि समूह क संग काज करैत आगाँ बढैत रहलीह ताहि लेल हुनकर स्थिति मैथिली स नीक अछि। मिथिला मे जे महिला हिम्मत क कए एक्को डेग बढाबैत छथि त आन सब हुनका पकैड़ि कए दू डेग पांछा कए दैत अछि। समूह भावनाक सर्वथा आभाव त अछि संगहि सामाजिक प्रतारणा आ उलहन हुनकर मनोबल कए आर तोड़ि कए राखि दैत अछि। मैथिली रंगमंच पर महिला क उपस्थिति तखने बढत जखन महिला व्यक्तिगत स्वार्थ स ऊपर उठि समूह भावना मे काज करैत आ हुनकर घरक लोक सब आ समाज सेहो हुनकर एही काज कए सराहना करत।
भवदीय:-
नीलू कुमारी ( विशेष संवाददाता, मिथिलांचल टुडे )
मैथिली रंग-मंच पर महिलाक स्थिति पहिने से बेहतर भेल अछि, मुदा एखनो एकरा बेहतर नहि कहल जा सकैत अछि। मैथिली रंगमंच आइ अपन उन्नतिक बाट पर अछि। मैथिली नाटकक मंचन एकटा काल अंतराल मे देखबा लेल भेट रहल अछि। पुरान डीह जरूर नष्ट बा कमजोर भ गेल, मुदा नवका दलान अपन भूमिका स मैथिली नाटकक भविष्य कए प्रकाशवान केने अछि। एहन मे मैथिली नाटक मे महिला क भागीदारी आ योगदान पर चर्च आवश्यक भ गेल अछि। आइ जेना आन भाषाक नाटक मे महिला क भागीदारी देखबा मे भेट रहल अछि, ओहि अनुपात मे मैथिली मंच पर महिला क उपस्थिति एखनो बहुत कम अछि। किछु महिला जे मंच तक पहुंचलथि अछि ओ टीवी आ सिनेमा दिस बेसी सक्रिय भ गेल छथि। नव कलाकार कए सेहो टीवी चैनल बझेबा मे लागल रहैत अछि, एहन मे मैथिली नाटक नीक नवोदित कलाकार क सदिखन बाट तकैत आयल अछि आ एखनो ताकि रहल अछि। - नीलू कुमारी ( विशेष संवाददाता, मिथिलांचल टुडे )
किया नहि अछि नीक स्थिति : महिलाक स्थिति त अन्यान्यभाषक रंगमंच पर सेहो नीक नहि अछि मुदा मैथिली सबस पाछु अछि। अन्यान्य भाषक महिलाकर्मी द्वेष भावना स ऊपर उठि समूह क संग काज करैत आगाँ बढैत रहलीह ताहि लेल हुनकर स्थिति मैथिली स नीक अछि। मिथिला मे जे महिला हिम्मत क कए एक्को डेग बढाबैत छथि त आन सब हुनका पकैड़ि कए दू डेग पांछा कए दैत अछि। समूह भावनाक सर्वथा आभाव त अछि संगहि सामाजिक प्रतारणा आ उलहन हुनकर मनोबल कए आर तोड़ि कए राखि दैत अछि। मैथिली रंगमंच पर महिला क उपस्थिति तखने बढत जखन महिला व्यक्तिगत स्वार्थ स ऊपर उठि समूह भावना मे काज करैत आ हुनकर घरक लोक सब आ समाज सेहो हुनकर एही काज कए सराहना करत।
नाटक मे मिथिलानी : मैथिली रंगमंच पर महिला क आधारित कतेको नाटक लिखल गेल आ मंचन कैल गेल मुदा महिलाक स्थिति मे कोनो सुधार नहि क सकल। फेर चाहे ओ 1905 मे जीवन झाक लिखल ‘सुन्दर संयोग’ हो वा गोविन्द झाक बसात, कनिया-पुतरा, मधुयामिनी या सातम चरित्र, ओ फेर जगदीश प्रसाद मंडलक लिखल ‘मिथिलाक बेटी’ हो वा झामेलियाक बियाह, बेचन ठाकुर क बेटीक अपमान वा छिनारदेवी हो, आनंद झाक धधायत नबकी कनियाक लहास, सबटा मे महिलाक चरित्र कए केंद्र मे रखाल गेल अछि। बहुत रास नाटक क मंचन सेहो भेल छल मुदा महिलाक कमी क कारण कतेक नाटक मे महिला कलाकार क भूमिका पुरुष केलथि। मुदा समय क संग किछु माहौल बदलल आ मैथिली रंगमंच पर महिलाक खगता कम होइत गेल।
निर्देशन मे सेहो : मैथिली रंगमंच पर महिलाक निरंतरता लेल रंगमंचक निर्देशक सेहो महती भूमिका निभा रहल छथि। ओ नहि केवल महिलाक रंगमंचक सकारात्मक पक्ष स अवगत करा रहल छथि बल्कि हुनकर प्रतिभा कए बुझैत हुनकर भीतरक कलाकार कए सेहो जगा रहल छथि। ओना रंगमंच पर जे महिला स्थिति आइ सकारात्मक रूप स बढल अछि तहि मे सबस बेसी योगदान निर्देशक सब कए जाइत अछि। प्रकाश झा सन किछु निर्देशक समाज स लड़ि कए उलहन उपराग सुनि कए रंगमंच स महिला कए जोडि रहल छथि। एही कड़ी मे श्याम भाष्कर, संजयजी, अक्कू, बेचन ठाकुर आदि निर्देशक क नाम सेहो प्रमुखता स लेल जा सकैत अछि। इ सब नित-प्रतिदिन महिला कलाकार कए बढ़ावा द रहल छथि। आइ महिलाक रंगमंच स सिनेमा दिस झुकाव एहि निर्देशक सबहक सबस पैघ सफलता आ चिंता दूनू अछि।
निर्देशन मे सेहो : मैथिली रंगमंच पर महिलाक निरंतरता लेल रंगमंचक निर्देशक सेहो महती भूमिका निभा रहल छथि। ओ नहि केवल महिलाक रंगमंचक सकारात्मक पक्ष स अवगत करा रहल छथि बल्कि हुनकर प्रतिभा कए बुझैत हुनकर भीतरक कलाकार कए सेहो जगा रहल छथि। ओना रंगमंच पर जे महिला स्थिति आइ सकारात्मक रूप स बढल अछि तहि मे सबस बेसी योगदान निर्देशक सब कए जाइत अछि। प्रकाश झा सन किछु निर्देशक समाज स लड़ि कए उलहन उपराग सुनि कए रंगमंच स महिला कए जोडि रहल छथि। एही कड़ी मे श्याम भाष्कर, संजयजी, अक्कू, बेचन ठाकुर आदि निर्देशक क नाम सेहो प्रमुखता स लेल जा सकैत अछि। इ सब नित-प्रतिदिन महिला कलाकार कए बढ़ावा द रहल छथि। आइ महिलाक रंगमंच स सिनेमा दिस झुकाव एहि निर्देशक सबहक सबस पैघ सफलता आ चिंता दूनू अछि।
मैथिली रंगमंच पर महिलाक : एहि संबंध मे एखन धरि कोनो तथ्य परक सूचना त नहि अछि मुदा वरीष्ठ रंगकर्मी आ साहित्यकार विभूति आनन्द लिखैत छथि जे हुनकर गाम शिवनगर, जिला मधुबनी मे पहिल बेर 25 अक्टूबर, 1956 मे एकटा मैथिली नाटक महाराणा प्रताप क मंचन भेल छल, जाही मे दूटा मैथिल महिला कलाकार मंच पर उतरल छलीह। सोनादाइ आ सुधा कण्ठ नामक महिला मैथिली रंगमंचक इतिहास कए एकटा नव आयाम देलथि। मैथिली रंगमंच पर महिलाक ई संभवत: पहिल पदार्पण छल। ओकर बाद 1958 मे सुभद्रा झा मैथिली रंगमंचक इतिहास मे एकटा सशक्त हस्ताक्षर भेलीह जे बाद मे जा कए मीलक पाथर साबित भेलीह। ओना त भंगिमा आ अरिपण आदि रंगमंच पर अनके महिला कलाकार उपस्थित भेलीह, जाही मे प्रेमलता मिश्र ‘प्रेम’ सर्वाधिक उल्लेखनीय छथि। कलकत्ता मे सेहो अनेक बेर कतेक महिला कलाकार एलीह, कतेको त मैथिल नहिंयो रहैत मैथिली सीखी रंगमंच पर एलीह आ हुनका देखि बहुतरास महिलाक झुकाव एही दिशा मे भेल आ हुनके सबहक प्रयास स एही शीर्ष पर पहुंचलनि। आइ मैथिली रंगमंच महिलाक उपस्थिति स भरल पुरल अछि आ दिन दूना राति चौगुना, उतरोत्तर वृद्धि कए रहल अछि।
सामाजिक परंपरा रोकि रहल अछि बाट : मिथिला मे महिलाक अर्थ होएत अछि एक हाथ घोघ दोसर हाथ बच्चाक आंगुर। एहन स्त्री जे उम्र धरि अपन घरक चौखट नहि नांघने होए। एक त मिथिला मे स्त्रीक लेल कतेक सामाजिक धारणा आ दोसर नारीक प्रति पूर्वाग्रह हुनका अपन चौखट स पार नहि आबी दैत छैक दोसर सामाजिक उलहन आ अनुराग स ग्रसित भ मन भेला पर सेहो नहि आबि सकैत अछि। अखनो कतेक रास मिथिलानी प्रतिभा रहितो जे अपन घरक चौखट नहि नांघि पबैत अछि तकर सबसे पैघ कारण अछि हमर संस्कार आ सामजिक बंधन क देखावा। मुदा तखनो बदलैत जमानाक संग मिथिला बदलि रहल अछि आ मिथिलानी आब सेहो सशक्त भ रहल छथि। आब ओ नहि खालि अपन घरक चौखट नांघि कए सार्वजानिक मंच पर आबि रहल छथि बल्कि मंच पर स्थापित सेहो भ रहल छथि।
की अछि संभावना : संभावना क सवाल पर ढेर रास मिथिलानी जे मैथिली रंगमंच स जुडल छथि एक स्वर मे कहैत छथि जे “मैथिली रंगमंचक पर महिलाक स्थिति आब सुदृढ़ अछि आ दिन प्रतिदिन एही मे उतरोत्तर विकास भ रहल अछि। मिथिलानी आब रंगमंच स ऊपर उठि सिनेमा मे सेहो अपन भविष्य बना रहल छथि। मुदा ई मैथिली रंगमंचक दुर्भाग्य अछि जे एखन धरि महिला कलाकार पूर्ण रूप स व्यावसायिक रंगमंच क हिस्सा नहि भ सकलथि अछि। जे हिनकर विकासक क्रम मे सबसे पैघ रोड़ा अछि। कोनो कलाकारक स्थिति तखने सुधरत जेखन ओ व्यावसायिक होएत। रंगमंच पर खाली फ़ोकट क मनोरंजन आ समय बितेबाक साधन मात्र बुझला स कलाकारक विकास कखनो नहि होएत। संगठन क संग निर्देशक सब कए सेहो एही मे सहयोग करबाक चाही। मैथिलानी तखने आन भाषा-भाषाई रंगमंच संग डेग स डेग मिला कए चलि सकतीह अछि जखन ओ व्यावसायीकरण क हिस्सा बनतीह।( मिथिलांचल टुडे प्रकाशित अंक 2 में )
भवदीय:-
नीलू कुमारी ( विशेष संवाददाता, मिथिलांचल टुडे )
शुक्रवार, 23 नवंबर 2012
गुरुवार, 22 नवंबर 2012
शुरु भेल सामाचकेवा पावनि
सहरसा : भाई बहिनक स्नेह आ पति पत्नीक स्वधर्म निर्वहन सऽ जुड़ल समाचकेवा पर्व मिथिला में शुरू भऽ गेल हँ।मंगलदिन सऽ शुरू भेल एहि पर्व कऽ लऽ कऽ सांझ होइत देरी गामक घर आंगन में गीतनाद शुरू भऽ जाइत अछि।लगभग एक सप्ताह पूजाक बाद कार्तिक पूर्णिमाक दिन सामाक विसर्जन कैल जाओत।पंडित मोहन कांत झाक अनुसार पदम पुराण में सूत सोनक संवादके रूप में सामाचकेवा कथाक उल्लेख अछि।हुनक अनुसार भगवान श्री कृष्ण अपन बेटी सामा के वृन्दावण लग चुड़क द्वारा झूठ शिकायत कैल जयबा पर श्रापित कैल जाय केर बात कहल गेल अछि।भगवान अपन बेटी के पक्षी बनि कऽ वृन्दावनक आस पास विचरय के श्राप दऽ देलैथ।एकर जानकारी भेटलाक बाद हुनक पति चारूवत्र सेहो भगवान शंकरक पूजा कऽ पक्षी बनय केर वरदान प्राप्त केलक।इ जानकारी जखन सामाक भाई साम्ब के भेटल तऽ ओ भगवान विष्णुक आराधना कऽ अपन बहिन आ बहनोई के पक्षी सऽ मनुष्य रूप देबाक वरदान प्राप्त केलक।एहि कारण सऽ समाचकेवा पर्व मनाओल जाइत अछि।एहि पर्व में झूठ शिकायत करबाक कारणे चूड़क केर अग्निदहन कैल जाइत अछि ओतय मिट्टी केर सामा,साम्ब,सप्तऋषि आदि बना कऽ पूजा कैल जाइत अछि।
बुधवार, 21 नवंबर 2012
मैथिल संस्कृति अनुसार अत्यन्तै हर्सोल्लासका साथ समाचकेवा पर्व ।
शुक्रवार, 16 नवंबर 2012
बुधवार, 7 नवंबर 2012
गजल
करेजक बात नै कहियो बनल एतय
कियो सुनलक कहाँ मोनक कहल एतय
सुखायल गाछकेँ पटबैसँ की हेतै
फरत कोना जखन गाछे जरल एतय
हँसी कीनैत रहलौं सदिखने ऐठाँ
लए छी हम नुका आत्मा मरल एतय
लिखलकै भाग्य बिधि सबहक अलग कलमसँ
कपारक गप कियो नै पढि सकल एतय
गडै पर शूल "ओम"क आह नै निकलै
भऽ गेलौं सुन्न काँटे टा गडल एतय
बहरे-हजज
मफाईलुन (ह्रस्व-दीर्घ-दीर्घ-दीर्घ) - ३ बेर प्रत्येक पाँतिमे
मंगलवार, 6 नवंबर 2012
समन्वय २-४ नवम्बर २०१२ इण्डिया हैबीटेट सेन्टर भारतीय भाषा महोत्सव SAMANVAY 2-4 November 2012 IHC INDIAN LANGUAGES' FESTIVAL/ २ नवम्बरकेँ प्रारम्भ भेल -ज्योतिरीश्वर पूर्व विद्यापतिक जीवनपर आधारित "उगना रे" पर कथक नृत्यांगना शोभना नारायणक नृत्य लोककेँ मंत्रमुग्ध केलक/ ३ नवम्बरकेँ मैथिलीमे ब्राह्मणवाद, ज्योतिरीश्वरपूर्व विद्यापति आ मैथिलीमे प्रेमक गीतपर भेल बहस
-समन्वय २-४ नवम्बर २०१२ इण्डिया हैबीटेट सेन्टर भारतीय भाषा महोत्सव SAMANVAY 2-4 November 2012 IHC INDIAN LANGUAGES' FESTIVAL/
-२ नवम्बरकेँ प्रारम्भ भेल -ज्योतिरीश्वर पूर्व विद्यापतिक जीवनपर आधारित "उगना रे" पर कथक नृत्यांगना शोभना नारायणक नृत्य लोककेँ मंत्रमुग्ध केलक
- ३ नवम्बरकेँ मैथिलीमे ब्राह्मणवाद, ज्योतिरीश्वरपूर्व विद्यापति आ मैथिलीमे प्रेमक गीतपर भेल बहस -बहसमे भाग लेलनि उदय नारायण सिंह नचिकेता, देवशंकर नवीन, विभा रानी आ गजेन्द्र ठाकुर; आ मोडेरेटर रहथि अरविन्द दास -आकाशवाणी दरभंगा, हिन्दी अखबार सभक दरभंगा संस्करण, सी.आइ.आइ.एल. , साहित्य अकादेमी, नेशनल बुक ट्रस्ट आ अंतिका- मिथिला दर्शन, जखन-तखन, विद्यापतिकेँ पाग पहिरा कऽ विद्यापति पर्व केनिहार चेतना समितिक पत्रिका घर बाहर, झारखण्ड सनेस आदिक मैथिली साहित्यकेँ ब्राह्मणवादी बनेबाक प्रयासक विरुद्ध गएर ब्राह्मणवादी समानान्तर धाराक चर्च गजेन्द्र ठाकुर द्वारा भेल भेल -ज्योतिरीश्वर पूर्व गएर ब्राह्मण विद्यापति आ ज्योतिरीश्वरक पश्चात बला कट्टर संस्कृत-अवहट्ठ बला विद्यापतिक बीच अन्तर गजेन्द्र ठाकुर रेखांकित केलन्हि ऐ सँ पहिने हिनी आ मणुपुरीक कार्यक्रम सेहो भेल
_MAITHILI -LOVE's OWN LANGUAGE03 NOVEMBER 2012
UGNA RE BY SHOBHNA NARAYAN 02 NOVEMBER 2012
-२ नवम्बरकेँ प्रारम्भ भेल -ज्योतिरीश्वर पूर्व विद्यापतिक जीवनपर आधारित "उगना रे" पर कथक नृत्यांगना शोभना नारायणक नृत्य लोककेँ मंत्रमुग्ध केलक
- ३ नवम्बरकेँ मैथिलीमे ब्राह्मणवाद, ज्योतिरीश्वरपूर्व विद्यापति आ मैथिलीमे प्रेमक गीतपर भेल बहस -बहसमे भाग लेलनि उदय नारायण सिंह नचिकेता, देवशंकर नवीन, विभा रानी आ गजेन्द्र ठाकुर; आ मोडेरेटर रहथि अरविन्द दास -आकाशवाणी दरभंगा, हिन्दी अखबार सभक दरभंगा संस्करण, सी.आइ.आइ.एल. , साहित्य अकादेमी, नेशनल बुक ट्रस्ट आ अंतिका- मिथिला दर्शन, जखन-तखन, विद्यापतिकेँ पाग पहिरा कऽ विद्यापति पर्व केनिहार चेतना समितिक पत्रिका घर बाहर, झारखण्ड सनेस आदिक मैथिली साहित्यकेँ ब्राह्मणवादी बनेबाक प्रयासक विरुद्ध गएर ब्राह्मणवादी समानान्तर धाराक चर्च गजेन्द्र ठाकुर द्वारा भेल भेल -ज्योतिरीश्वर पूर्व गएर ब्राह्मण विद्यापति आ ज्योतिरीश्वरक पश्चात बला कट्टर संस्कृत-अवहट्ठ बला विद्यापतिक बीच अन्तर गजेन्द्र ठाकुर रेखांकित केलन्हि ऐ सँ पहिने हिनी आ मणुपुरीक कार्यक्रम सेहो भेल
_MAITHILI -LOVE's OWN LANGUAGE03 NOVEMBER 2012
-समन्वय २-४ नवम्बर २०१२ इण्डिया हैबीटेट सेन्टर भारतीय भाषा महोत्सव SAMANVAY 2-4 November 2012 IHC INDIAN LANGUAGES' FESTIVAL/
-समन्वय २-४ नवम्बर २०१२ इण्डिया हैबीटेट सेन्टर भारतीय भाषा महोत्सव SAMANVAY 2-4 November 2012 IHC INDIAN LANGUAGES' FESTIVAL/ २ नवम्बरकेँ प्रारम्भ भेल
सदस्यता लें संदेश (Atom)


text:
अरस्तु
अरस्तु (३८४ ईपू – ३२२ ईपू) युनानी दार्शनिक छल । ओ प्लेटोक शिष्य आ सिकन्दर महानक गुरु छल । हुनकर जन्म स्टेगेरिया नामक नगरमे भेल छल । अरस्तु भौतिकी, आध्यात्म, कविता, नाटक, सङ्गीत, तर्कशास्त्र, राजनीति शास्त्र, नीतिशास्त्र, जीव विज्ञान सहित कयन विषयसभ पर रचना केनए अछि। अरस्तु अपन गुरु प्लेटोक कार्य आगा बढेनाए छल । प्लेटो, सुकरात आ अरस्तु पश्चिमी दर्शनशास्त्रक सबसँ महान दार्शनिकसभमे सँ एक छल । ओ पश्चिमी दर्शनशास्त्र पर पहिल व्यापक रचना केनए छल, जहिमे नीति, तर्क, विज्ञान, राजनीति आ आध्यात्मक मेलजोल छल । अरस्तुक राजीनीति पर प्रसिद्ध ग्रन्थ पोलिटिक्स छी ।[१]
जीवनी[सम्पादन करी]
सन्दर्भ सामग्रीसभ[सम्पादन करी]
- ↑ भाषा विज्ञान, डा० भोलानाथ तिवारी, किताब महल- दिल्ली, पन्द्रहवाँ संस्करण १९८१, पृष्ठ-४८१


text:
सिविल सेवा परीक्षा मे मैथिलीक फेर बजल डंका, नौ गोट छात्र भेलथि पास
मणिभूषण
दिल्ली । यूपीएससी सिविल सर्विसेज 2017 क परीक्षाक परिणामक घोषणा भ गेल। एहि साल सेहो मैथिलीक डंका बाजल। एखन धरिक सूचनाक अनुसार कुल नौ गोट छात्र मैथिली विषय स उत्तीर्ण केलथि अछि। एहि परीक्षा मे हैदराबाद क दुरीशेट्टी देशभरि मे टॉप केलथि अछि। अनु कुमारी कए दोसर आ सचिन गुप्ता ऑल इंडिया रैंकिग मे तेसर स्थान पौलथि अछि। बिहार क अतुल कए चारिम स्थान भेटल अछि।
मैथिली विषय स एहि साल स सेहो नीक परिणाम आयल अछि। मैथिली कए विषय कए रूप मे रखनिहार सागर कुमार झा कए 13म स्थान भेटल अछि ओतहि मनीष कुमार कए 84वां स्थान भेटल अछि । एहिना रतन कुमार झा कए 408म सुजीत कुमार बत्य कए 588, संदीप सिंह कए 729, अभिषेक कुमार 730, मनीष कुमार सारदेव कए 849, नीलीमा कौशल कए 921, सुमित सिंह कए 937वां स्थान भेटल अछि।
बिहार सँ आरो सफल प्रतिभागी:
एखनतक तक भेटल जानकारी क अनुसार बिहार क सफल अभ्यर्थि में सहरसा क सागर झा कए 13वां त पटना क अभिलाषा अभिनव कए 18वां स्थान भेटलनि। भागलपुर क ज्योति 53वें, मातीउर्ररहमान 154वें स्थान पर छथि। बेगूसराय क योगेश गौतम 172वां रैंक हासिल केलथि। नवादा जिला क मयंक मनीष 214वां स्थान हासिल केलथि। भोजपुर क श्रेया सिंह 538वें स्थान पर कायम छथि।
बिहार क पड़ोसी राज्य झारखंड क बात करी त जानकारी के अनुसार ओतय सँ पांच अभ्यर्थी सफलता हासिल कयलथि। डोरंडा क सागर कए 13वां, अभिजीत सिन्हा कए 19वां, अभिलाष वर्णवाल कए 44वां, मयंक मनीष कए214वां आ श्रेया वत्स कए 345वां स्थान भेटलन्हि।
कुल 990 कए भेटलन्हि सफलता
परीक्षा में 990 अभ्यर्थी कए सफल घोषित कयल गेल। इनमें सामान्य श्रेणी क 476, ओबीसी क 275, अनुसूचित जाति क 165, अनुसूचित जनजाति क 74 अभ्यर्थी शामिल छथि। रिजर्व सूची में 132 अभ्यर्थी शामिल छथि। एहि साल आइएएस क 180, आइएफएस क 42, आइपीएस क 150, सेंट्रल सर्विस ग्रुप ‘ए’ क 565 , ग्रुप ‘बी’ क 121 पद पर नियुक्ति होनाई अछि।


text:
फ्लोरेन्स नाइटिङ्गेल
फ्लोरेन्स नाइटिङ्गेल (अङ्ग्रेजी: Florence Nightingale) (जन्म: १२ मे १८२०, मृत्यु: १३ अगस्त १९१०) क आधुनिक नर्सिङ आन्दोलनके जन्मदाता मानल जाएत अछी। दया आर सेवा क प्रतिमूर्ति फ्लोरेन्स नाइटिङ्गेलक "द लेडी विद द ल्याम्प" (दीप लेल महिला) कहिक भी पहचान जाएय।
फ्लोरेन्स नाइटिङ्गेलक जन्म एक समृद्ध आर उच्चवर्गीय बेलायती परिवारमे भेल छल। परन्तु उच्च घरानामे जन्मल फ्लोरेन्स नाइटिङ्गेल सेवाक मार्ग चुनलक। परिवार भितर विरोध होएतो भी १८४५ मे ओ अभावग्रस्त लोकनीसभक सेवा करैक व्रत लेलक। डिसेम्बर १८४४ मे ओ चिकित्सा सुविधाक सुधारैक लेल कार्यक्रम लावलक। पाछा रोम क प्रख्खर राजनेता सिडनी हर्बर्ट सँ उनकर मित्रता भेल।
सन्दर्भ सामग्रीसभ[सम्पादन करी]
- ↑ "Florence Nightingale", King's College London, अभिगमन तिथि ३० नवम्बर २०१५।


text: बैशाख ३ गते,संघीय गठवन्धन आ डा. बाबुराम भट्टराई नेतृत्वक ६८ दलीय गठबन्धन संयुक्त आन्दोलन कऽर सैद्धान्तिक रुपमे सहमत भेलअछि ।मधेसी मोर्चासहितके संघीय गठवन्धनसभ संविधान संशोधनके माग करति आन्दोलन घोषणाके तयारी कएनेअछि । ओ सम्भवतः आय बैशाख ३१ के स्थानीय चुनावके लक्षित कऽक आन्दोलन घोषणा करके जनौलकअछि ।आगामी स्थानीय तहके चुनावमे भाग लेबके तयारीमे रहल ६८ दल भट्टराई नेतृत्वक नयाँ शक्ति पार्टी नेपालके अगुवाईमे दलीय चुनाव चिन्हके माग करति शनिदिनसँ रिले अनसन सुरु कएनेअछि ।शनिक साँझ भट्टराई सहित मधेसी मोर्चाक नेतासभबीच भेल छलफलमे संयुक्त आन्दोलन कर्वाक समझदारी भेलअछि । सम्भवत आय साँझधरिमे संयुक्त वक्तव्य अएवाक रामसपाके महासचिव केशव झा बतौलनि ।भट्टराई सहितके प्रस्तावके मधेसी मोर्चाक नेतासभ गठवन्धनके बैसार छोट्याक छलफलके लेल गेलछल ।बैसारमे दुनु पक्षसँ टोली बनाबिक साझा मुद्धा पहिचान करके आ राष्ट्रिय आन्दोलन अगाडि बढाबके सैद्धान्तिक सहमति भेल महासचिव झा जानकारी देलनिअछि ।